‘Joo Ajwamaŋbɔɔ Naa Foi!’\nKANEMƆ YƐ Abbey Acholi Afrikaans Aja Alur Amerika Mumuii Awiemɔ Amharic Armenia Ateso Australia Mumuii Awiemɔ Aymara Azerbaijani Azerbaijani (Cyrillic) Bashkir Basque Bassa (Cameroon) Batak (Karo) Belize Kriol Biak Bicol Blɔfo Bolivia Mumuii Awiemɔ Boulou Bété Cebuano Changana (Mozambique) Chichewa Chin (Hakha) Chin (Tiddim) China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Zimbabwe) Chitumbuka Chiyao Chokwe Chuabo Cibemba Cinamwanga Cinyanja Colombia Mumuii Awiemɔ Cuban Sign Language Czech Denmark Douala Drehu Dusun Dutch Ewe Fiji Filipi Mumuii Awiemɔ Finland Fon French French Mumuii Awiemɔ Futuna (East) Ga Galician Germany Germany Mumuii Awiemɔ Guarani Gun Haitian Creole Hausa Hela Herero Hiligaynon Hindi Hungary Iban Ibanag Iloko India Mumuii Awiemɔ Indonesia Indonesia Mumuii Awiemɔ Ireland Isoko Italia Japan Javanese Jula Kabiye Kabuverdianu Kamba Karen (S'gaw) Kazakh Kazakh (Arabic) Khana Kikaonde Kikongo ya Leta Kikuyu Kiluba Kinande Kinyarwanda Kirghiz Kiribati Kirundi Kisi Kisonge Kongo Korea Krio Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lahu Lari Lhukonzo Lingala Lomwe Luganda Lunda Luo Luvale Macedonia Macua Malawi Mumuii Awiemɔ Malay Malayalam Malta Mambwe-Lungu Mashi Mauritia Creole Maya Mbunda Mingrelian Mixtec (Guerrero) Mongolia Moore Myanmar Ndau Ndebele Ndebele (Zimbabwe) Ndonga Nepali Ngangela Nias Norway Nsenga (Zambia) Nyaneka Nyungwe Nzema Odia Okpe Oromo Otetela Pangasinan Poland Portugal (Portugal) Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Romany (Macedonia) Romany (Macedonia) Cyrillic Romany (Northern Greece) Romany (Southern Greece) Ronga Runyankore Russia Samoa Sango Sena Sepedi Sesotho (South Africa) Seychelles Creole Shona Sidama Silozi Sinhala Slovak Spania Spania Mumuii Awiemɔ Sranantongo Sunda Swahili Swahili (Congo) Sweden Tagalog Tamil Telugu Tetun Dili Thailand Tigrinya Tok Pisin Tonga Tshiluba Tshwa Tuvalu Tzotzil Ukrain Urdu Urhobo Uruund Uzbek Uzbek (Roman) Valencian Vietnam Waray-Waray Wayuunaiki Wolaita Yacouba Yapese Zambia Mumuii Awiemɔ Zande Zapotec (Lachiguiri) Zimbabwe Mumuii Awiemɔ\n“No hewɔ lɛ, nyɛgbea nyɛgbɔmɔtso lɛ henii ni yɔɔ shikpɔŋ lɛ nɔ lɛ, ni ji ajwamaŋbɔɔ, muji nii, bɔlɛnamɔ he akɔnɔ ni anyɛɛɛ nɔ aye, nɔ fɔŋ ni ashweɔ, kɛ amimyeli, ni yɛ gbɛ ko nɔ lɛ eji amagajamɔ lɛ.”—KOLOSEBII 3:5.\n1, 2. Mɛni Bileam fee koni ekɛye Yehowa webii lɛ awui?\nFEEMƆ wolɛɛnyo ko ni miisha loo he mfoniri okwɛ. Etee he ni ebaaná loo pɔtɛɛ ni etaoɔ esha lɛ yɛ. Etao kpoŋ naa loo ni sa, ni efɔ̃ kpoŋ lɛ ewo nu lɛ mli. Eto etsui shi emɛ kɛyashi loo ko bakɔ kpoŋ lɛ. Amrɔ nɔŋŋ lɛ, esha kpãa lɛ sɛɛ ni kpoŋ lɛ la loo lɛ kadaa, kɛkɛ ni egbala lɛ kɛba.\n2 Abaanyɛ atsɔ gbɛ ko ni tamɔ nakai nɔŋŋ nɔ ni nine ashɛ mɛi anɔ. Akɛ nɔkwɛmɔnɔ lɛ, be ni eshwɛ fioo ni Israelbii lɛ baashɛ Shiwoo Shikpɔŋ lɛ nɔ lɛ, amɛyabɔ nsara yɛ Moab Ŋa lɛ nɔ. Moab maŋtsɛ lɛ wo nuu ko ni atsɛɔ lɛ Bileam lɛ shi akɛ, kɛ́ elomɔ Israelbii lɛ, ebaahã lɛ shika pii. Sɛɛ mli lɛ, Bileam tsɔ gbɛ ko nɔ ehã Israelbii lɛ kɛ loomɔ ba amɛ diɛŋtsɛ amɛnɔ. Etao kpoŋ naa loo ni sa. No ji, ehã Moab oblayei tee Israelbii lɛ ansara lɛ mli koni amɛyalaka hii lɛ ni amɛkɛ amɛ aná bɔlɛ.—4 Mose 22:1-7; 31:15, 16; Kpojiemɔ 2:14.\n3. Mɛɛ gbɛ nɔ ŋaa ni Bileam tsɔ Israelbii lɛ ye omanye?\n3 Ani ŋaa ni Bileam tsɔ lɛ ye omanye? Hɛɛ. Israel hii akpei abɔ ‘kɛ Moab yei lɛ bɔ ajwamaŋ.’ Amɛbɔi amale nyɔŋmɔi jamɔ, ni eko ji bɔlɛnamɔ nyɔŋmɔ ko ni he yɔɔ nyaŋemɔ, ni ji Baal ni yɔɔ Peor lɛ. Enɛ hã Israelbii 24,000 gboi yɛ Shiwoo Shikpɔŋ lɛ husu lɛ naa kpaakpa.—4 Mose 25:1-9.\n4. Mɛni hewɔ Israelbii akpei abɔ bɔ ajwamaŋ lɛ?\n4 Mɛni hewɔ ŋaa ni Bileam tsɔ Israelbii lɛ ye omanye waa nakai lɛ? Ejaakɛ amɛhã nibii ni amɛshweɔ lɛ he amɛjwɛŋmɔ fɛɛ, ni amɛhiɛ kpa nibii fɛɛ ni Yehowa efee ehã amɛ lɛ nɔ. Nyɔŋmɔ efee nibii pii ehã Israelbii lɛ, ni kulɛ esa akɛ no atsirɛ amɛ ni amɛye lɛ anɔkwa. Akɛ nɔkwɛmɔnɔ lɛ, ekpɔ̃ amɛ kɛje nyɔŋyeli mli yɛ Ejipt, elɛ amɛ yɛ ŋa lɛ nɔ, ni ekɛ amɛ yashɛ Shiwoo Shikpɔŋ lɛ husu lɛ naa shweshweeshwe. (Hebribii 3:12) Fɛɛ sɛɛ lɛ, amɛhã akɛ ajwamaŋbɔɔ laka amɛ. Bɔfo Paulo ŋma akɛ: ‘Nyɛkahãa wɔyaa nɔ wɔbɔa ajwamaŋ, tamɔ bɔ ni amɛteŋ mɛi komɛi bɔ ajwamaŋ, ni amɛnyɔnyɔi lɛ.’—1 Korintobii 10:8.\n5, 6. Mɛni wɔkaseɔ yɛ nɔ ni tee nɔ yɛ Moab Ŋa lɛ nɔ lɛ mli?\n5 Etsɛŋ kwraa, wɔbaaya jeŋ hee lɛ mli. No hewɔ lɛ, yɛ gbɛ ko nɔ lɛ, wɔtamɔ Israelbii ni yashɛ Shiwoo Shikpɔŋ lɛ husu lɛ naa lɛ. (1 Korintobii 10:11) Ŋmɛnɛ lɛ, bɔlɛnamɔ ehe mɛi ni yɔɔ je lɛ mli lɛ ajwɛŋmɔ fɛɛ fe Moabbii lɛ po. Ewaaa kwraa akɛ enɛ baaná Yehowa webii anɔ hewalɛ. Anɔkwa, kpoŋ naa loi ni Abonsam kɛshaa mɛi lɛ ateŋ nɔ ni yeɔ omanye fe fɛɛ ji ajwamaŋbɔɔ.—4 Mose 25:6, 14; 2 Korintobii 2:11; Yuda 4.\n6 Bi ohe akɛ, ‘Nibii enyɔ nɛɛ ateŋ te nɔ ni misumɔɔ: Ní madi nibii ni mishweɔ lɛ asɛɛ ni maná miishɛɛ be kukuoo ko pɛ, aloo ní mikɛ miishɛɛ baahi shi kɛya naanɔ yɛ jeŋ hee lɛ mli?’ Kɛ́ wɔmia wɔhiɛ wɔbo Yehowa famɔ akɛ: “Nyɛjoa ajwamaŋbɔɔ naa foi” lɛ toi lɛ, wɔbaaná he sɛɛ waa.—1 Korintobii 6:18.\nMƐNI JI AJWAMAŊBƆƆ?\n7, 8. Mɛni ji ajwamaŋbɔɔ? Mɛni hewɔ eji hiɛdɔɔ sane lɛ?\n7 Ŋmɛnɛ lɛ, mɛi pii kɛ amɛhe woɔ jeŋbai gbohii amli ni efeee amɛ hiɛgbele po, ni amɛbuuu Nyɔŋmɔ mla ni kɔɔ bɔlɛnamɔ he lɛ. Wiemɔ ni ji “ajwamaŋbɔɔ” ni akɛtsu nii yɛ Biblia lɛ mli lɛ kɔɔ bɔlɛnamɔ nifeemɔi ni yaa nɔ yɛ mɛi enyɔ ni boteko gbalashihilɛ mli yɛ Ŋmalɛ naa lɛ ateŋ lɛ ahe. Bɔlɛnamɔ nifeemɔi ni yaa nɔ yɛ nuu kɛ nuu, loo yoo kɛ yoo, loo gbɔmɔ kɛ kooloo teŋ lɛ hu fata he. Bɔlɛnamɔ nifeemɔi ni atsɔɔ lɛ baanyɛ afee bɔlɛnamɔ diɛŋtsɛ, nuutso ni akɛwoɔ daaŋ loo yoohe ni alɛmɔɔ, nuutso ni akɛwoɔ wamɔhe, loo mɔ ko nuutso loo eyoohe ni akɛshwɛɔ koni ehe aba.—Kwɛmɔ Wiemɔi Komɛi Amligbalamɔ 23.\n8 Biblia lɛ tsɔɔ faŋŋ akɛ, mɛi ni yaa nɔ amɛbɔɔ ajwamaŋ lɛ nyɛŋ ahi asafo lɛ mli. (1 Korintobii 6:9; Kpojiemɔ 22:15) Agbɛnɛ hu, kɛ́ mɔ ko bɔɔ ajwamaŋ lɛ, bulɛ ni eyɔɔ kɛhã ehe, kɛ hekɛnɔfɔɔ ni mɛi yɔɔ yɛ emli lɛ fɛɛ laajeɔ. Ajwamaŋbɔɔ kɛ naagbai baa be fɛɛ be. Bei pii lɛ, mɛi ni bɔɔ ajwamaŋ lɛ ahenilee buɔ amɛ fɔ, amɛwoɔ hɔ loo amɛhiɛɔ hɔ be ni amɛsako amɛhe, amɛnáa naagbai yɛ amɛgbalashihilɛ mli, helai mɔmɔɔ amɛ, ni bei komɛi po lɛ, amɛgboiɔ. (Kanemɔ Galatiabii 6:7, 8.) Kɛ́ mɔ ko susu naagbai ni jɛɔ ajwamaŋbɔɔ mli kɛbaa lɛ he waa lɛ, ekolɛ ekɛ ehe woŋ mli. Shi bei pii lɛ, mɛi yadiɔ amɛkɔnɔ sɛɛ, ni amɛhãa eheɔ amɛjwɛŋmɔ fɛɛ. Enɛ hãa amɛŋmɛɔ amɛhe amɛhãa ponografi. Ni bei pii lɛ, no ji nɔ klɛŋklɛŋ ni hãa mɛi bɔɔ ajwamaŋ.\nPONOGRAFI JI NƆ KLƐŊKLƐŊ NI HÃA MƐI PII BƆƆ AJWAMAŊ\n9. Mɛni hewɔ ponografi yeɔ awui waa lɛ?\n9 Ponografi ji nɔ ko ni teɔ mɛi abɔlɛnamɔ henumɔi ashi. Ŋmɛnɛ lɛ, ponografi yɛ he fɛɛ he—magazin mli, woji amli, lalai amli, TV nɔ, kɛ Intanɛt lɛ hu nɔ. Mɛi pii susuɔ akɛ ponografi yeee awui ko, shi eyeɔ awui waa diɛŋtsɛ. Ebaanyɛ ehã mɔ ashwe be fɛɛ be akɛ ekɛ mɔ ko aná bɔlɛ, ni ebaanyɛ ehã ená bɔlɛnamɔ akɔnɔi ni esaaa kwraa. Kɛ́ mɔ ko batsɔ nyɔŋ ehã ponografi lɛ, ewaaa akɛ ekɛ enuutso loo eyoohe baashwɛ aahu kɛyashi ehe baaba, naagbai baanyɛ aba egbalashihilɛ mli, ni su gbonyo nɛɛ baanyɛ afite egbalashihilɛ lɛ po.—Romabii 1:24-27; Efesobii 4:19; kwɛmɔ Wiemɔi Komɛi Amligbalamɔ 24.\nEsa akɛ wɔkwɛ wɔhe nɔ jogbaŋŋ kɛ́ wɔkɛ Intanɛt lɛ miitsu nii\n10. Mɛɛ gbɛ nɔ shishitoo mla ni yɔɔ Yakobo 1:14, 15 lɛ baanyɛ awa wɔ ni wɔtsi wɔhe kɛje jeŋba sha he?\n10 Ehe miihia waa ni wɔle bɔ ni ajwamaŋbɔɔ baanyɛ aná wɔnɔ hewalɛ ehã. Naa kɔkɔ ni abɔ yɛ Yakobo 1:14, 15 lɛ: “Mɔ fɛɛ mɔ lɛ, nɔ ni kaa lɛ ji nɔ ni lɛ diɛŋtsɛ eshweɔ ni gbalaa lɛ ni lakaa lɛ lɛ. No sɛɛ lɛ, nɔ ni ashweɔ lɛ, kɛ́ eŋɔ hɔ lɛ, efɔɔ esha; esha lɛ hu, kɛ́ afee agbe naa lɛ, efɔɔ gbele.” No hewɔ lɛ, kɛ́ susumɔi gbohii ba ojwɛŋmɔ mli lɛ, jiemɔ amrɔ nɔŋŋ. Kɛ́ ohiɛ gba mfoniri ko ni teɔ bɔlɛnamɔ henumɔi ashi nɔ lɛ, kwɛmɔ he kroko! Kɛ́ kɔmpiuta nɔ ona yɛ lɛ, gbee, ni kɛ́ TV nɔ hu lɛ, tsakemɔ kɛya he kroko. Kaaŋmɛ akɔnɔi fɔji gbɛ yɛ oshihilɛ mli. Kɛjeee nakai lɛ, akɔnɔi fɔji nɛɛ amli baawa aahu akɛ, onáŋ lɛ mlɛo akɛ obaaye amɛnɔ.—Kanemɔ Mateo 5:29, 30.\n11. Kɛ́ susumɔi gbohii baa wɔjwɛŋmɔ mli lɛ, mɛɛ gbɛ nɔ Yehowa baanyɛ aye abua wɔ?\n11 Yehowa le wɔ jogbaŋŋ fe bɔ ni wɔle wɔhe. No hewɔ lɛ, ele akɛ wɔyeee emuu. Shi ele hu akɛ wɔbaanyɛ wɔye akɔnɔi fɔji anɔ. Ekɛɔ wɔ akɛ: “Nyɛgbea nyɛgbɔmɔtso lɛ henii ni yɔɔ shikpɔŋ lɛ nɔ lɛ, ni ji ajwamaŋbɔɔ, muji nii, bɔlɛnamɔ he akɔnɔ ni anyɛɛɛ nɔ aye, nɔ fɔŋ ni ashweɔ, kɛ amimyeli, ni yɛ gbɛ ko nɔ lɛ eji amagajamɔ lɛ.” (Kolosebii 3:5) Enɛ feemɔ bɛ mlɛo moŋ, shi Yehowa toɔ etsui shi ehãa wɔ, ni ebaaye ebua wɔ. (Lala 68:19) Be ko ni eho lɛ, nyɛmi nuu oblanyo ko kwɛɔ ponografi, ni ekɛ enuutso shwɛɔ aahu kɛyashiɔ ehe baa, ni enɛ batsɔ esu kwraa. Enanemɛi ni ekɛyaa skul lɛ bu nifeemɔi nɛɛ akɛ nɔ ko ni mɔ fɛɛ mɔ feɔ kɛ́ eeda. Shi ewie akɛ: “Efite mihenilee, ni ehã mibɔi ajwamaŋ bɔɔ.” Ena akɛ, ehe miihia ni eye akɔnɔi fɔji nɛɛ anɔ, ni Yehowa yelikɛbuamɔ naa lɛ, enyɛ efee nakai. Kɛ́ susumɔi gbohii baa ojwɛŋmɔ mli lɛ, bi Yehowa ni ehã bo “hewalɛ ni fa kɛteke nɔ” koni ohã osusumɔi ahe atse.—2 Korintobii 4:7; 1 Korintobii 9:27.\n12. Mɛni hewɔ esa akɛ wɔhã ‘wɔhiɛ akã wɔtsui he’ lɛ?\n12 Solomon ŋma akɛ: “Ohiɛ akã otsui he fe nibii fɛɛ, ejaakɛ no mli wala nuhiŋmɛii lɛ yɔɔ.” (Abɛi 4:23) ‘Wɔtsui’ lɛ ji bɔ ni wɔji yɛ mligbɛ, ni no ji nɔ ni Yehowa kwɛɔ. Nibii ni wɔkwɛɔ lɛ baanyɛ aná wɔnɔ hewalɛ waa diɛŋtsɛ. Nuu anɔkwafo Hiob wie akɛ: “Mikɛ mihiŋmɛii ekpaŋ kpaŋmɔ. No hewɔ lɛ, te aaafee tɛŋŋ ni mikɛ mijwɛŋmɔ aaama oblayoo fro nɔ bɔ ni esaaa lɛ?” (Hiob 31:1) Tamɔ Hiob fee lɛ, esa akɛ wɔ hu wɔkwɛ jogbaŋŋ yɛ nibii ni wɔkwɛɔ kɛ nibii ni wɔsusuɔ he lɛ ahe. Ni esa akɛ wɔkase lalatsɛ lɛ, ni wɔ hu wɔsɔle akɛ: “Jiemɔ mihiŋmɛii yɛ nibii ni sɛɛnamɔ bɛ he lɛ akwɛmɔ nɔ.”—Lala 119:37.\nDAINA KPƐ YIŊ GBONYO\n13. Namɛi Daina kɛbɔ naanyo?\n13 Wɔnanemɛi baanyɛ aná wɔnɔ hewalɛ waa yɛ gbɛ kpakpa loo gbɛ gbonyo nɔ. Kɛ́ okɛ mɛi ni kɛ Nyɔŋmɔ mlai kɛ eshishitoo mlai tsuɔ nii bɔ naanyo lɛ, amɛbaawa bo ni ofee nakai nɔŋŋ. (Abɛi 13:20; kanemɔ 1 Korintobii 15:33.) Nɔ ni ba Daina nɔ lɛ hãa wɔnaa nɔ hewɔ ni esa akɛ wɔhala nanemɛi kpakpai lɛ. Yakob biyei lɛ ateŋ mɔ kome ji lɛ, no hewɔ lɛ, atsɔse lɛ yɛ Yehowa jálɔi ateŋ. Daina kɛ ehe wooo jeŋba sha mli, shi ekɛ Kanaan oblayei ni jáaa Yehowa yabɔ naanyo gbagbalii. Esoro susumɔ ni Kanaanbii lɛ hiɛ yɛ bɔlɛnamɔ he lɛ kwraa yɛ Nyɔŋmɔ webii lɛ asusumɔ he, ni ale amɛ akɛ mɛi ni kɛ amɛhe woɔ jeŋba sha mli. (3 Mose 18:6-25) Be ko be ni Daina tee enanemɛi lɛ aŋɔɔ lɛ, ekɛ Kanaan oblanyo ko ni atsɛɔ lɛ Shekem lɛ yakpe, ni oblanyo lɛ tsui mɔ lɛ. Shekem ji “mɔ ni abuɔ lɛ fe fɛɛ” yɛ eweku lɛ mli. Shi esumɔɔɔ Yehowa.—1 Mose 34:18, 19.\n14. Mɛni ba Daina nɔ?\n14 Shekem fee nɔ ni esusuɔ akɛ esa akɛ nuu ko afee kɛ́ eesumɔ yoo ko. Akɛni etsui emɔ Daina hewɔ lɛ, “emɔ lɛ,” ni “efite lɛ.” (Kanemɔ 1 Mose 34:1-4.) Efɔŋ nɛɛ kɛ naagbai pii ba Daina kɛ eweku muu lɛ fɛɛ nɔ.—1 Mose 34:7, 25-31; Galatiabii 6:7, 8.\n15, 16. Mɛni baahã wɔtsɔmɔ hiɛshikalɔi?\n15 Ehe ehiaaa ni wɔtɔ̃ tɔmɔ ni Daina tɔ̃ lɛ eko dani wɔna akɛ, Yehowa jeŋba he mlai lɛ hi hã wɔ. Biblia lɛ kɛɔ akɛ: “Mɔ ni kɛ hiɛshikalɔi nyiɛɔ lɛ, ebaatsɔ hiɛshikalɔ, shi mɔ ni kɛ kwashiai bɔɔ lɛ, egbeŋ naa ekpakpa.” (Abɛi 13:20) Biblia lɛ kɛɛ wɔbɔ mɔdɛŋ ni wɔnu “nɔ ni ekpakpafeemɔ tsɔɔ diɛŋtsɛ” lɛ shishi. No hewɔ lɛ, tswaa ofai shi akɛ obaafee nakai, koni okɛ piŋmɔi kɛ haomɔi ni he ehiaaa akakpe.—Abɛi 2:6-9; Lala 1:1-3.\n16 Kɛ́ wɔkaseɔ Nyɔŋmɔ Wiemɔ lɛ, wɔsɔleɔ wɔhãa lɛ dani wɔkpɛɔ yiŋ, ni wɔboɔ ŋaa kpakpa ni nyɔŋ anɔkwafo kɛ hiɛshikalɔ lɛ woɔ wɔ lɛ toi lɛ, wɔbaatsɔmɔ hiɛshikalɔi. (Mateo 24:45; Yakobo 1:5) Ole faŋŋ akɛ, wɔ fɛɛ wɔyeee emuu ni wɔtɔ̃ɔ. (Yeremia 17:9) Shi kɛ́ mɔ ko na akɛ oofee nɔ ko ni baanyɛ ahã obɔ ajwamaŋ, ni etsɛ otoi sɛɛ yɛ he lɛ, te obaafee onii ohã tɛŋŋ? Ani omli baafu, aloo obaaba ohe shi ni okpɛlɛ yelikɛbuamɔ lɛ nɔ?—2 Maŋtsɛmɛi 22:18, 19.\n17. Okɛ nɔkwɛmɔnɔ ko ahã kɛtsɔɔ bɔ ni ŋaa ni wɔnyɛmi Kristofonyo ko baawo wɔ lɛ baanyɛ aye abua wɔ.\n17 Akɛ nɔkwɛmɔnɔ lɛ, ŋɔɔ lɛ akɛ, nuu ko ni kɛ nyɛmi yoo ko tsuɔ nii lɛ kɛ enifeemɔ tsɔɔ akɛ eesumɔ nyɛmi yoo lɛ, ni ekɛɛ lɛ po akɛ ekɛ lɛ baaje kpo. Nuu lɛ sɔmɔɔɔ Yehowa, shi etamɔ nɔ ni esumɔɔ gbɔmɔ ni emli hi hu. Nyɛmi yoo kroko na klɛŋklɛŋ nyɛmi yoo lɛ kɛ nuu lɛ, ni sɛɛ mli lɛ ebɔ lɛ kɔkɔ yɛ he. Te klɛŋklɛŋ nyɛmi yoo lɛ baafee enii ehã tɛŋŋ? Ani ebaajie enaa, aloo ebaana nilee ni yɔɔ ŋaawoo lɛ mli lɛ? Ekolɛ nyɛmi yoo lɛ sumɔɔ Yehowa, ni eesumɔ ni efee nɔ ni ja. Shi kɛ́ etee nɔ ekɛ nuu nɛɛ nyiɛ lɛ, ani ebaanyɛ ekɛɛ akɛ ‘eejo ajwamaŋbɔɔ naa foi,’ aloo ‘ekɛ ehiɛ miifɔ̃ lɛ diɛŋtsɛ etsui nɔ’?—Abɛi 22:3; 28:26; Mateo 6:13; 26:41.\n18, 19. Tsɔɔmɔ bɔ ni fee ni Yosef jo ajwamaŋbɔɔ naa foi.\n18 Be ni Yosef ji oblanyo lɛ, no mli lɛ, nyɔŋ ji lɛ yɛ Ejipt. Daa gbi lɛ, enuŋtsɔ lɛ ŋa lɛ kɛɔ lɛ akɛ ekɛ lɛ abaná bɔlɛ, shi Yosef le akɛ enɛ ehiii. Yosef sumɔɔ Yehowa, ni eesumɔ ni esa ehiɛ. No hewɔ lɛ, be fɛɛ be ni yoo lɛ baalaka lɛ koni ekɛ lɛ abawɔ lɛ, ekpɛlɛɛɛ. Shi akɛni nyɔŋ ji lɛ hewɔ lɛ, enyɛŋ eshi enuŋtsɔ lɛ shĩa lɛ nakai. Gbi ko be ni enuŋtsɔ lɛ ŋa lɛ nyɛ enɔ koni ekɛ lɛ aná bɔlɛ lɛ, “ejo foi kɛje kpo.”—Kanemɔ 1 Mose 39:7-12.\n19 Eji Yosef susuɔ nibii gbohii ahe, loo efeɔ ekɛ yoo lɛ he mfonirii yɛ gbɛ ni esaaa nɔ kulɛ, enyɛŋ eye kaa nɛɛ nɔ. Shi Yosef hã wekukpãa ni yɔɔ ekɛ Yehowa teŋ lɛ he hia lɛ fe nɔ fɛɛ nɔ. Ekɛɛ yoo lɛ akɛ: “Minuŋtsɔ lɛ . . . etsĩii mi gbɛ yɛ nɔ ko nɔ ko he akɛ ja bo kɛkɛ, ejaakɛ bo lɛ eŋa ji bo. No hewɔ lɛ, te aaafee tɛŋŋ ní mafee efɔŋ kpele nɛɛ, ní mafee esha mashi Nyɔŋmɔ lɛ?”—1 Mose 39:8, 9.\n20. Te wɔfeɔ tɛŋŋ wɔleɔ akɛ Yehowa ná Yosef he miishɛɛ lɛ?\n20 Eyɛ mli akɛ Yosef kɛ shĩa teŋ jekɛ, ni ebɛ ewekumɛi lɛ amasɛi kwraa moŋ, shi eye Nyɔŋmɔ anɔkwa be fɛɛ be, ni Yehowa hu jɔɔ lɛ. (1 Mose 41:39-49) Yehowa ná Yosef he miishɛɛ yɛ enɔkwayeli lɛ hewɔ. (Abɛi 27:11) Ekolɛ onáŋ lɛ mlɛo akɛ obaajo ajwamaŋbɔɔ naa foi. Shi kaimɔ wiemɔi nɛɛ: “Nyɛ mɛi ni nyɛsumɔɔ Yehowa, nyɛnyɛa efɔŋ. Ebuɔ enɔkwafoi lɛ awala he; ejieɔ amɛ kɛjeɔ mɛi fɔji adɛŋ.”—Lala 97:10.\n21. Mɛɛ gbɛ nɔ nyɛmi nuu oblanyo ko kase Yosef?\n21 Daa gbi lɛ, Yehowa webii feɔ ekãa, ni amɛhãa anaa akɛ, ‘amɛnyɛɔ nɔ fɔŋ’ ni ‘amɛsumɔɔ ekpakpa.’ (Amos 5:15) Obaanyɛ oye Yehowa anɔkwa, ekɔɔɔ he eko afii abɔ ni oye. Akɛ nɔkwɛmɔnɔ lɛ, aka nyɛmi nuu oblanyo ko hemɔkɛyeli yɛ skul. Oblayoo ko kɛɛ lɛ akɛ, kɛ́ eye ebua lɛ yɛ akɔntaabuu he kaa ko ni abaafee lɛ mli lɛ, ebaahã ekɛ lɛ aná bɔlɛ. Mɛni nyɛmi nuu nɛɛ fee? Efee enii tamɔ Yosef. Ewie akɛ: “Mikpoo enibimɔ lɛ amrɔ nɔŋŋ. Akɛni miŋmɛɛɛ minɔkwayeli lɛ he hewɔ lɛ, bulɛ ni mɛi yɔɔ kɛhã mi, kɛ bulɛ ni miyɔɔ kɛhã mihe lɛ elajeee.” Ajwamaŋbɔɔ mli “ŋɔɔmɔ” yeɔ “be fioo ko” kɛkɛ, ni bei pii lɛ, ekɛ piŋmɔi kɛ naagbai baa. (Hebribii 11:25) Shi kɛ́ wɔbo Yehowa toi lɛ, be fɛɛ be lɛ, ekɛ miishɛɛ ni sɛɛ tsɛɔ baa.—Abɛi 10:22.\nHÃ YEHOWA AYE ABUA BO\n22, 23. Kɛ́ wɔfee esha ni yɔɔ hiɛdɔɔ po lɛ, mɛɛ gbɛ nɔ Yehowa baanyɛ awa wɔ?\n22 Satan baabɔ mɔdɛŋ ni ekɛ ajwamaŋbɔɔ aka wɔ, ni ekolɛ wɔnáŋ lɛ mlɛo akɛ wɔbaaye kaa nɛɛ nɔ. Susumɔi gbohii baanyɛ aba wɔ fɛɛ wɔjwɛŋmɔ mli yɛ be kɛ beiaŋ. (Romabii 7:21-25) Yehowa le enɛ, ni ekaiɔ akɛ “sũ ji wɔ.” (Lala 103:14) Shi kɛ́ Kristofonyo ko yabɔ ajwamaŋ lɛ, ani no tsɔɔ akɛ egbe ejeŋ naa? Dabi. Esha ni efee lɛ yɛ hiɛdɔɔ moŋ, shi kɛ́ etsake etsui lɛɛlɛŋ lɛ, Yehowa baawa lɛ. Nyɔŋmɔ ‘sumɔɔ waa akɛ ekɛ esha ake.’—Lala 86:5; Yakobo 5:16; kanemɔ Abɛi 28:13.\n23 Kɛfata he lɛ, Yehowa kɛ ‘hii ehã akɛ nikeenii’—amɛji asafoŋ onukpai ni kwɛɔ wɔ jogbaŋŋ lɛ. (Efesobii 4:8, 12; Yakobo 5:14, 15) Ekɛ asafoŋ onukpai nɛɛ edro wɔ koni amɛwa wɔ ni wɔsaa wɔ kɛ lɛ teŋ wekukpaa lɛ.—Abɛi 15:32.\n24, 25. Kɛ́ wɔná “jwɛŋmɔ” lɛ, mɛɛ gbɛ nɔ ebaanyɛ eye ebua wɔ ni wɔjo ajwamaŋbɔɔ naa foi?\n24 Ehe miihia ni wɔna sɛɛnamɔi ni yɔɔ Yehowa mlai lɛ ahe, bɔ ni afee ni wɔnyɛ wɔkpɛ yiŋ ni ja. Wɔsumɔŋ ni wɔfee wɔnii tamɔ oblanyo ni awie ehe yɛ Abɛi 7:6-23 lɛ. Oblanyo nɛɛ bɛ “jwɛŋmɔ,” no hewɔ lɛ, akɛ ajwamaŋbɔɔ du lɛ. Kɛ́ akɛɛ mɔ ko yɛ jwɛŋmɔ lɛ, etsɔɔɔ kɛkɛ akɛ ele nii. Mɔ ni yɔɔ jwɛŋmɔ lɛ bɔɔ mɔdɛŋ akɛ ebaanu Nyɔŋmɔ susumɔi ashishi ni ekɛtsu nii yɛ lɛ diɛŋtsɛ eshihilɛ mli. Kaimɔ wiemɔi ni nilee yɔɔ mli nɛɛ: “Mɔ fɛɛ mɔ ni náa jwɛŋmɔ lɛ, eesumɔ ehe. Ni mɔ fɛɛ mɔ ni kɛ sanesɛɛkɔmɔ toɔ tamɔ jwetri lɛ, ebaaye omanye.”—Abɛi 19:8.\n25 Ani oheɔ oyeɔ kɛ otsui fɛɛ akɛ Nyɔŋmɔ mlai kɛ eshishitoo mlai lɛ ja? Ani oyɛ nɔmimaa diɛŋtsɛ akɛ, kɛ́ okɛtsu nii lɛ obaaná miishɛɛ? (Lala 19:7-10; Yesaia 48:17, 18) Kɛ́ oyiŋ etɛ̃ɛɛ bo lolo lɛ, kaimɔ nibii kpakpai fɛɛ ni Yehowa efee ehã bo lɛ. Biblia lɛ kɛɛ: “Nyɛsaa nyɛnaa nyɛkwɛa, ni nyɛbaana akɛ Yehowa hi.” (Lala 34:8) Obaana akɛ, kɛ́ otee nɔ ofee nakai lɛ, suɔmɔ ni oyɔɔ kɛhã Nyɔŋmɔ lɛ mli baaya nɔ awa. Ná suɔmɔ ohã nibii ni esumɔɔ, ni onyɛ nibii ni enyɛɔ. Okɛ nibii kpakpai awo ojwɛŋmɔ mli—nibii ni ji anɔkwale, nibii ni ja, nibii ni he tse, nibii ni hãa ajieɔ suɔmɔ kpo, kɛ nibii ni hi jogbaŋŋ. (Filipibii 4:8, 9) Wɔ hu wɔbaanyɛ wɔná Yehowa nilee lɛ he sɛɛ tamɔ bɔ ni Yosef ná he sɛɛ lɛ.—Yesaia 64:8.\n26. Mɛni he wɔbaasusu yɛ yitsei enyɔ ni nyiɛ sɛɛ lɛ amli?\n26 Yehowa miisumɔ ni omii ashɛ ohe yɛ shihilɛ mli, ekɔɔɔ he eko kɛji obote gbalashihilɛ mli loo oboteko mli. Yitsei enyɔ ni nyiɛ sɛɛ lɛ baawa wɔ ni wɔgbalashihilɛ aye omanye.\n1 AJWAMAŊBƆƆ TSƆƆ MƆ TSƆNE\n“Nyɛjoa ajwamaŋbɔɔ naa foi!”—1 Korintobii 6:18\nMɛni hewɔ ajwamaŋbɔɔ yeɔ awui waa lɛ?\n4 Mose 25:1-9; 2 Korintobii 2:11\nBɔlɛnamɔ ehe mɛi ni yɔɔ je lɛ mli lɛ ajwɛŋmɔ fɛɛ, ni su nɛɛ baanyɛ aná Yehowa webii anɔ hewalɛ. Kpoŋ naa loi ni Satan kɛshaa mɛi lɛ ateŋ nɔ ni yeɔ omanye fe fɛɛ ji ajwamaŋbɔɔ, ni ehe miihia ni wɔkwɛ wɔhe nɔ jogbaŋŋ yɛ he.\nAbɛi 22:3; Galatiabii 6:7, 8\nSusumɔ piŋmɔi kɛ haomɔi ni jɛɔ ajwamaŋbɔɔ mli kɛbaa lɛ he.\n1 Korintobii 6:9, 10\nKɛ́ mɔ ko tee nɔ ebɔ ajwamaŋ lɛ, enyɛŋ ehi asafo lɛ mli.\n2 WƆBAANYƐ WƆTSI WƆHE KƐJE AJWAMAŊBƆƆ HE\n“Mɔ fɛɛ mɔ lɛ, nɔ ni kaa lɛ ji nɔ ni lɛ diɛŋtsɛ eshweɔ ni gbalaa lɛ ni lakaa lɛ lɛ. No sɛɛ lɛ, nɔ ni ashweɔ lɛ, . . . efɔɔ gbele.”—Yakobo 1:14, 15\nTe wɔbaafee tɛŋŋ wɔtsi wɔhe kɛje ajwamaŋbɔɔ he lɛ?\nHiob 31:1; Yeremia 17:9; Mateo 5:27, 28; Kolosebii 3:5\nKɛ́ susumɔi gbohii ba ojwɛŋmɔ mli lɛ, jiemɔ amrɔ nɔŋŋ dani amɛhã oná akɔnɔi fɔji. Tsi ohe kɛje ponografi he.\n1 Mose 39:7-12; 2 Korintobii 4:7; Yakobo 1:5\nKɛ́ okɛ shihilɛ ko ni baanyɛ ahã obɔ ajwamaŋ kpe lɛ, feemɔ nɔ ko yɛ he amrɔ nɔŋŋ. Bi Yehowa ni eye ebua bo.\nJwɛŋmɔ sɛɛnamɔi ni yɔɔ Nyɔŋmɔ mlai lɛ ahe lɛ anɔ.\nAbɛi 13:20; 1 Korintobii 15:33\nOkɛ mɛi ni sumɔɔ Yehowa, ni amɛkɛ emlai kɛ eshishitoo mlai tsuɔ nii tamɔ bo nɔŋŋ lɛ abɔ naanyo.\n3 ONIJIAŊ AKAJE WUI; YEHOWA BAAWA BO\n“Bo Yehowa, ohi ni osumɔɔ waa akɛ okɛ esha ake.”—Lala 86:5\nKɛ́ wɔfee esha ko ni yɔɔ hiɛdɔɔ lɛ, mɛɛ gbɛ nɔ Yehowa baanyɛ awa wɔ?\nLala 103:14; Abɛi 28:13; Romabii 7:21-25\nKɛ́ mɔ ko tsake etsui lɛ, Yehowa kɛbaake lɛ.\nGalatiabii 6:1, 2; Yakobo 5:14-16\nAsafoŋ onukpai lɛ baanyɛ aye abua wɔ ni wɔsaa wɔ kɛ Nyɔŋmɔ teŋ wekukpaa lɛ.\nAbɛi 3:5, 6; Filipibii 4:8, 9\nBɔɔ mɔdɛŋ ni osusu nii ahe yɛ gbɛ ni sa Yehowa hiɛ lɛ nɔ. Kɛkɛ lɛ, obaakpɛ yiŋ ni ja.\nYe Ohe Nɔ\nMɛɛ gbɛ nɔ mɛi ni awie amɛhe yɛ Biblia lɛ mli lɛ baanyɛ aye abua wɔ ni wɔjie su nɛɛ kpo? Mɛni hewɔ esa akɛ Kristofoi aye amɛhe nɔ?\nKɛmaje Mɔ Ko Kɛmaje Mɔ Ko ‘Joo Ajwamaŋbɔɔ Naa Foi!’


KANE NGƐ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spania Sranantongo Swahili Swahili (Congo) Swati Swedish Tagalog Tahitian Tamil Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Wallisian Waray-Waray Wayuunaiki Wolaita Xhosa Yoruba Zande Zulu\nPraslin ngɛ Seychelles, he nɛ Ta Bulɔ Nɔkɔtɔma Gordon na abɔɔ ko nɛ e tsɔɔ kaa lejɛ ɔ ji Eden abɔɔ ɔ ngɛ jeha 1881 ɔ mi\nParadeiso! Wa naa hehi nɛ a ngɛ fɛu a he fonihi ngɛ womiyohi a mi kɛ TV nɔ. Akɛnɛ hehi kaa jã a ngɛ fɛu kaa “paradeiso” he je ɔ, nihi suɔ nɛ a ya jɔɔ a he ngɛ lejɛ ɔ konɛ a je a juɛmi ngɛ a nyagba amɛ a nɔ. Se kaa bɔ nɛ wɔ tsuo wa le ɔ, ke wa ya nɛ wa kpale kɛ ba we mi ɔ, bɔ nɛ si himi ɔ ngɛ ha loko wa je ɔ, jã nɔuu e hii nɛ wa ba náa.\nSe kɛ̃ ɔ, suɔmi nɛ nihi ngɛ kaa a maa hi paradeiso ɔ mi wa. Eko ɔ, wa ma bi ke: ‘Anɛ “paradeiso” mi si himi ɔ pi nyazia lo? Ke jã a, mɛni he je nɛ nihi a bua jɔ he ɔ? Anɛ zugba a maa pee paradeiso ligbi ko lo?’\nBƆ NƐ PARADEISO Ɔ NGƐ HA\nKɛ je blema kɛ ba si mwɔnɛ ɔ, ke nihi nu paradeiso he sane ɔ, a bua jɔɔ. Nɔ́ nɛ ha nɛ nihi fuu a bua ba jɔ munyu nɛ ɔ he ji “ngmɔ ko ngɛ Eden, ngɛ beleku je” nɛ a wo ta ngɛ Baiblo ɔ mi ɔ. Mɛni ha nɛ jamɛ a ngmɔ ɔ loo abɔɔ ɔ ngɛ fɛu saminya a? Ngmami ɔ ke: “E [Yehowa Mawu] ha tso slɔɔtoslɔɔtohi puɛ ngɛ ngmɔ ɔ mi: tsohi nɛ ngɛ fɛu, kɛ ní nɛmɛ nɛ woɔ yiblii nɛ a yeɔ.” Jamɛ a ngmɔ ɔ ngɛ fɛu saminya nɛ lejɛ ɔ si himi ngɛ bua jɔmi. Nɔ́ nɛ ngɛ bua jɔmi ngɛ he pe kulaa ji kaa, “tso nɛ haa nɔ wami . . . maa si ngɛ ngmɔ ɔ kpɛti tutuutu.”—1 Mose 2:8, 9.\nJehanɛ hu ɔ, Mose kekleekle womi ɔ tsɔɔ kaa pa eywiɛ komɛ je Eden kɛ ba gu abɔɔ ɔ mi. Mwɔnɛ ɔ, wa le Pa nɛ ɔmɛ a kpɛti enyɔ. Mɛ ji Tigris (loo, Hiddekel) kɛ Yufrate. (1 Mose 2:10-14) Pa enyɔ nɛ ɔmɛ be kɛ gu Iraq kɛ ya sɛ Persia wo ɔ mi. Blema a, jinɛ Iraq piɛɛ Persia ma a he.\nLɛɛ e ngɛ heii kaa, Persia bi ɔmɛ le paradeiso ɔ he sane wawɛɛ. A ngɛ Persia kapɛti ko nɛ a pee ngɛ jeha 1500 jeha amɛ a mi ngɛ blema níhi a to he ko nɛ ngɛ Philadelphia ngɛ Pennsylvania, U.S.A. A tɛni abɔɔ ko nɛ a po piɛ wo he kɛ e mi tsohi kɛ mɔmɔhi nɛ a ngɛ fɛu ngɛ kapɛti nɛ ɔ nɔ. Persia munyungu nɛ a tsɔɔ sisi ke “abɔɔ nɛ a po piɛ wo he” ɔ hu tsɔɔ “paradeiso.” Níhi nɛ a tɛni ngɛ kapɛti nɛ ɔ nɔ ɔ ha nɛ wa naa bɔ nɛ Baiblo ɔ kale Eden abɔɔ nɛ ngɛ fɛu ɔ ha.\nNgɛ anɔkuale mi ɔ, nihi tuɔ paradeiso ɔ he munyu slɔɔtohi ngɛ gbi babauu kɛ mahi fuu a mi. Benɛ adesahi a he ngɛ hiɛe ɔ, a ti ni komɛ ya hi zugba a nɔ he kpahi. Enɛ ɔ ha nɛ paradeiso he sane ɔ gbɛ fĩa. Se benɛ be ngɛ mi pue ɔ, a ngɔ hemi kɛ yemi kɛ nyazia komɛ kɛ futu paradeiso he sane ɔ mi. Mwɔnɛ ɔ po ɔ, nihi tsɛɛ ɔ hehi komɛ nɛ a ngɛ fɛu saminya a ke paradeiso.\nNIHI HLA PARADEISO Ɔ SE BLƆ\nNíhi a mi hlali komɛ tsɔɔ kaa a na paradeiso ɔ nɛ e laa a. Kaa nɔ hyɛmi nɔ́ ɔ, Britain bi a ta bulɔ nɔkɔtɔma ko nɛ a tsɛɛ lɛ ke Charles Gordon ɔ ya slaa si ngɛ Seychelles ngɛ jeha 1881 mi. Benɛ e na bɔ nɛ abɔɔ ko nɛ a tsɛɛ ke Vallée de Mai ɔ ngɛ fɛu ha a, e tsɔɔ kaa lɔ ɔ ji Eden abɔɔ ɔ nɛ. Ngɛ jeha 1492 mi ɔ, Italy mele kudɔlɔ ko nɛ a tsɛɛ lɛ ke Christopher Columbus ɔ ya Hispaniola nɛ ji zugba kpɔ nɛ wo bɔle lɛ ɔ nɔ. Benɛ e su lejɛ ɔ, e susu kaa eko ɔ, e kɛ Eden abɔɔ ɔ he kɛ we. He nɛ jinɛ a tsɛɛ ke Hispaniola a nɛ Dominican Republic kɛ Haiti ngɛ mwɔnɛ ɔ nɛ.\nA bua blema zugba he fonihi nɛ hiɛ pe 190 nya kɛ pee yi nɔ sane womi ko nɛ a tsɛɛ ke Mapping Paradise. Foni nɛ ɔmɛ fuu tsɔɔ Adam kɛ Hawa nɛ a ngɛ Eden abɔɔ ɔ mi. Zugba he foni ɔmɛ a kpɛti kake ko ngɛ nɛ a je kɛ je womi nɛ nyumu ko nɛ a tsɛɛ lɛ ke Beatus nɛ e je Liébana ngma ngɛ jeha 1250 mi ɔ mi. A tɛni paradeiso ɔ he foni ngɛ zugba he foni nɛ ɔ nɔ. Ngɛ foni nɛ ɔ mi ɔ, o maa na pahi eywiɛ nɛ a biɛ ji, “Tigris,” “Yufrate,” “Pishon,” kɛ “Gihon,” nɛ be kɛ gu abɔɔ ɔ kɔ nya eywiɛ ɔmɛ kɛ tsɔɔ bɔ nɛ Kristo jami gbɛ fĩa je ɔ kɔ nya eywiɛ ɔmɛ ha. E ngɛ mi kaa he nɛ jinɛ Paradeiso ɔ ngɛ tutuutu lɛɛ wa li, se fonihi kaa jã, kɛ bɔ nɛ nihi tuɔ paradeiso ɔ he munyu ha a haa nɛ wa naa kaa loloolo ɔ, adesahi a bua jɔ he.\nJohn Milton nɛ ji Ngleesi asilɛte ɔ ngma asilɛ ko nɛ e biɛ ji Paradise Lost (Paradeiso Laa) ngɛ jeha 1670 mi. Enɛ ɔ ha nɛ e ba he biɛ wawɛɛ. Asilɛ ɔ kɔɔ yayami nɛ Adam pee, nɛ ha nɛ a fiee lɛ kɛ je Eden nɛ a ngma ngɛ Mose kekleekle womi ɔ mi ɔ he. Ngɛ asilɛ nɛ ɔ mi ɔ, e ma neneene wami nɛ adesahi ma ná ngɛ zugba a nɔ he si womi ɔ nɔ mi. E ngma ke: “Jamɛ a be ɔ, zugba a tsuo maa pee paradeiso.” Pee se ɔ, Milton ngma asilɛ kpa ko nɛ ji Paradise Regained (A Kɛ Paradeiso Ba Ekohu).\nA KPA HLAMI\nKɛ je blema lokoo ɔ, adesahi susuɔ paradeiso zugba a nɛ laa a he wawɛɛ. Se amlɔ nɛ ɔ, e ngɛ kaa nɔ́ nɛ e he hia we adesahi tsɔ, mɛni he je? Mapping Paradise womi ɔ tsɔɔ kaa, “jami he ní leli . . . je blɔ nɛ a kua paradeiso ɔ kɛ he nɛ jinɛ e ngɛ ɔ he munyu tumi.”\nA tsɔɔ sɔlemi yali fuu kaa a hi he ji hiɔwe, se pi kaa a maa hi paradeiso mi ngɛ zugba a nɔ. Se Baiblo ɔ de ngɛ La 37:29 ke: “Nihi nɛ peeɔ nɔ́ nɛ da a, zugba a maa pee a nɔ́ nɛ a maa hi nɔ daa.” Amlɔ nɛ ɔ, zugba a pi paradeiso. Lɛɛ mɛni hɛ nɔ kami lɛ ngɛ nɛ tsɔɔ kaa si womi nɛ ɔ maa bami? *\nZUGBA A TSUO MAA PEE PARADEISO\nYehowa Mawu, nɔ nɛ bɔ Paradeiso nɛ laa a wo si kaa e maa pee zugba a tsuo paradeiso. Ngɛ mɛni blɔ nɔ? Yesu tsɔɔ wɔ kaa waa sɔle kikɛ: “O Matsɛ yemi ɔ nɛ ba; a pee nɔ́ nɛ o suɔ ngɛ zugba a nɔ kaa bɔ nɛ a peeɔ ngɛ hiɔwe ɔ.” (Mateo 6:10) Yesu Kristo ji Matsɛ Yemi nɛ ɔ nya Matsɛ. E ma je adesa nɔ yemihi tsuo kɛ je, nɛ e maa ye je ɔ tsuo nɔ. (Daniel 2:44) Matsɛ Yemi nɛ ɔ ma ha nɛ “a pee” Mawu suɔmi nya ní ngɛ zugba a nɔ, nɛ zugba a tsuo maa pee paradeiso.\nMawu ha nɛ Yesaya ngma bɔ nɛ si himi ngɛ Paradeiso nɛ e wo he si ɔ mi maa hi ha a kɛ fɔ si. Nyagbahi nɛ adesahi kɛ ngɛ kpee kaa hiɔ, ohia, nɔ hɛ mi hyɛmi, kɛ jami mi nyagbahi tsuo se maa po. (Yesaya 11:6-9; 35:5-7; 65:21-23) Wa kpa mo pɛɛ nɛ o he be kɛ kane jamɛ a ngmami ɔmɛ ngɛ o Baiblo ɔ mi. Ke o pee jã a, e ma ha nɛ o ná nɔ mi mami ngɛ níhi nɛ Mawu dla kɛ to ha adesa tsui kpakpatsɛmɛ ɔ mi. Nihi nɛ a maa hi paradeiso ɔ mi ɔ ma ná bua jɔmi kɛ Mawu dɛ mi jɔɔmi, nɛ ji níhi nɛ bɔ Adam ɔ.—Kpojemi 21:3.\nMɛni he je nɛ wa ma nyɛ ma ná nɔ mi mami kaa hɛ nɔ kami kaa zugba a maa pee Paradeiso ɔ ji nɔ́ nitsɛ se pi nyazia? Ejakaa Baiblo ɔ de wɔ ke: “Hiɔwe ɔ tsuo [Yehowa] nɔ́, se zugba a lɛɛ e ngɔ kɛ ha nimli adesahi.” Hɛ nɔ kami kaa zugba a maa pee Paradeiso ɔ ji nɔ́ nɛ ‘Mawu, nɔ nɛ e be nyɛe maa ye lakpa a wo he si blema lokoo.’ (La 115:16; Tito 1:2) Paradeiso ɔ maa hi si kɛ ya neneene! Enɛ ɔ ji hwɔ se si himi kpakpa nɛ Baiblo ɔ wo si kaa e maa ba.\n^ kk. 15 E ji bua jɔmi hu kaa ngɛ Koran ɔ mi ɔ, sura (yi) 21 nɛ a tsɛɛ ke Al-Anbiya’ [Gbali ɔmɛ] kuku 105 ɔ de ke: “Ye sɔmɔli nɛ a peeɔ nɔ́ nɛ da a maa hi zugba a nɔ.”


Bɔfoi 18 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nPaulo sɔɔmɔ yɛ Korinto (1-17)\nAye abua Apolo ní naa tse lɛ (24-28)\n18 Enɛ sɛɛ lɛ, eshi Atene ni eba Korinto. 2 Ni ena Yudafonyo ko ni atsɛɔ lɛ Akwila kɛ eŋa Priskila. Afɔ Akwila yɛ Ponto ni ejɛ Italia eba etsɛko, ejaakɛ Klaudio efã akɛ Yudafoi lɛ fɛɛ ashi Roma. No hewɔ lɛ, etee amɛŋɔɔ, 3 ni akɛni ekɛ amɛ fɛɛ tsuɔ nitsumɔ kome hewɔ lɛ, ehi amɛshĩa lɛ, ni ekɛ amɛ tsu nii, ejaakɛ amɛnitsumɔ lɛ ji buufeemɔ. 4 Hejɔɔmɔ gbi fɛɛ hejɔɔmɔ gbi lɛ, eyahãa wiemɔ* yɛ kpeehe lɛ ni ehãa Yudafoi kɛ Helabii ayiŋ tsɔɔ. 5 Agbɛnɛ, be ni Sila kɛ Timoteo fɛɛ kpeleke shi kɛjɛ Makedonia kɛba lɛ, Paulo kɛ ehe wo wiemɔ lɛ shiɛmɔ mli vii, ni eyeɔ Yudafoi lɛ odase kɛtsɔɔ akɛ Yesu ji Kristo lɛ. 6 Shi be ni amɛtee nɔ amɛte shi amɛwo lɛ, ni amɛwie wiemɔi fɔji lɛ, ekpokpo etadei lɛ amli ni ekɛɛ amɛ akɛ: “Nyɛlá abua nyɛ diɛŋtsɛ nyɛyiteŋ. Mi lɛ, mihe tse. Kɛjɛ be nɛɛ nɔ kɛyaa lɛ, maya jeŋmajiaŋbii lɛ aŋɔɔ.” 7 No hewɔ lɛ, eje jɛmɛ* ni etee nuu Nyɔŋmɔ jálɔ ko ni shĩa kpɛtɛ kpeehe lɛ, ní atsɛɔ lɛ Titio Yusto lɛ shĩa. 8 Shi Krispo, ni eji onukpa ni kwɛɔ kpeehe lɛ nɔ lɛ, he Nuŋtsɔ lɛ nɔ eye, ni eshĩabii lɛ fɛɛ hu fee nakai nɔŋŋ. Ni Korintobii lɛ ateŋ mɛi babaoo ni nu lɛ he amɛye ni abaptisi amɛ. 9 Kɛfata he lɛ, nyɔɔŋ lɛ, Nuŋtsɔ lɛ tsɔ ninaa ko nɔ ekɛɛ Paulo akɛ: “Kaashe gbeyei, shi yaa nɔ owie ni okamua onaa, 10 ejaakɛ mikɛ bo yɛ, ni gbɔmɔ ko gbɔmɔ ko tutuaŋ bo ni eye bo awui; ejaakɛ miyɛ mɛi pii yɛ maŋ nɛɛ mli.” 11 No hewɔ lɛ, ehi jɛmɛ afi kome kɛ nyɔji ekpaa, ni etsɔɔ Nyɔŋmɔ wiemɔ lɛ yɛ amɛteŋ. 12 Be ni Galio yeɔ prokɔnsɔl* yɛ Akaia lɛ, Yudafoi lɛ fee ekome kɛte shi wo Paulo ni amɛkpala lɛ kɛtee kojomɔ sɛi lɛ hiɛ, 13 amɛkɛɛ: “Gbɔmɔ nɛɛ miikɔne mɛi ayiŋ koni amɛjá Nyɔŋmɔ yɛ gbɛ ni kɛ mla lɛ kpãaa gbee nɔ.” 14 Shi be ni Paulo miiba ebawie lɛ, Galio kɛɛ Yudafoi lɛ akɛ: “Oo Yudafoi, anɔkwa, eji nɔ ko gbonyo loo efɔŋ ko ni yɔɔ hiɛdɔɔ nuu nɛɛ efee kulɛ, ebaafee nɔ ni nilee yɔɔ mli akɛ mato mitsui shi kɛbo nyɛ toi. 15 Shi kɛ́ eji wiemɔi kɛ gbɛ́ii kɛ nyɛ diɛŋtsɛ nyɛmla lɛ ahe ŋwanejei lɛ, nyɛ diɛŋtsɛ nyɛyakwɛa nɔ. Misumɔɔɔ akɛ mikojoɔ nɛkɛ saji.” 16 Kɛkɛ ni eshwie amɛ kɛje kojomɔ sɛi lɛ hiɛ. 17 No hewɔ lɛ, amɛ fɛɛ amɛmɔ Sostene, onukpa ni kwɛɔ kpeehe lɛ nɔ lɛ, ni amɛbɔi lɛ yii yɛ kojomɔ sɛi lɛ hiɛ. Shi Galio efeee nibii nɛɛ ahe nɔ ko kwraa. 18 Shi be ni Paulo hi shi gbii saŋŋ efata he lɛ, ekɛ nyɛmimɛi lɛ ye shɛɛ ni ebote lɛlɛ mli kɛtee Siria, ni Priskila kɛ Akwila kɛ lɛ tee. Ehã aku eyitsɔi lɛ nɔ yɛ Kenkrea, ejaakɛ ewo Nyɔŋmɔ shi. 19 Ni amɛyashɛ Efeso, ni eshi amɛ yɛ jɛmɛ; shi ebote kpeehe lɛ ni ekɛ Yudafoi lɛ yasusu nii ahe. 20 Eyɛ mli akɛ amɛtee nɔ amɛbi lɛ koni ekɛ amɛ ahi shi be fioo kɛfata he moŋ, shi ekpɛlɛɛɛ, 21 moŋ lɛ, ekɛ amɛ ye shɛɛ ni ekɛɛ amɛ akɛ: “Kɛ́ Yehowa* miisumɔ lɛ, maku misɛɛ maba nyɛŋɔɔ ekoŋŋ.” Ni ekɛ lɛlɛ fã kɛjɛ Efeso 22 ni ekpeleke shi kɛba Kaisarea. Ni ekwɔ kɛtee* eyaŋa asafo lɛ, ni ekpeleke shi kɛba Antiokia. 23 Be ni ehi jɛmɛ be fioo lɛ, eshi ni etee maŋ fɛɛ maŋ ni yɔɔ Galatia kɛ Frigia kpokpai lɛ anɔ lɛ mli, ni ewaje kaselɔi lɛ fɛɛ. 24 Agbɛnɛ, Yudafonyo ko ni atsɛɔ lɛ Apolo ní afɔ lɛ yɛ Aleksandria lɛ ba Efeso; eji nuu ni naa tse, ni ele Ŋmalɛi lɛ amli jogbaŋŋ. 25 Atsɔɔ* nuu nɛɛ Yehowa* gbɛ lɛ he nii, ni akɛni ehe dɔɔ la yɛ mumɔ lɛ naa hewɔ lɛ, ewieɔ ni etsɔɔ Yesu he nii yɛ gbɛ ni ja nɔ, shi Yohane baptisimɔ lɛ kɛkɛ ele. 26 Ekɛ ekãa bɔi wiemɔ yɛ kpeehe lɛ, ni be ni Priskila kɛ Akwila nu ewiemɔ lɛ, amɛŋɔ lɛ kɛba amɛŋɔɔ ni amɛgbala Nyɔŋmɔ gbɛ lɛ mli jogbaŋŋ amɛtsɔɔ lɛ. 27 Kɛfata he lɛ, akɛni eetao ni efo mli kɛya Akaia hewɔ lɛ, nyɛmimɛi lɛ ŋma wolo amɛyahã kaselɔi lɛ ni amɛwo amɛ hewalɛ akɛ amɛhere lɛ hiɛmɛɛ. No hewɔ lɛ, be ni eyashɛ jɛmɛ lɛ, eye ebua mɛi ni ebatsɔmɔ héyelilɔi kɛtsɔ Nyɔŋmɔ duromɔ lɛ nɔ lɛ jogbaŋŋ; 28 ejaakɛ ekɛ hewalɛ babaoo tsɔɔ naa fitsofitso yɛ maŋ hiɛ akɛ Yudafoi lɛ asusumɔ lɛ ejaaa, ni ejɛ Ŋmalɛi lɛ amli etsɔɔ amɛ faŋŋ akɛ Yesu ji Kristo lɛ.\n^ Aloo “ekɛ amɛ yasusuɔ nii ahe.”\n^ Ni tsɔɔ akɛ, kpeehe lɛ.\n^ Eeenyɛ efee akɛ, kɛtee Yerusalem.


“ANYƐMI! Te oyɔɔ tɛŋŋ?”\nEkã shi faŋŋ akɛ, okɛ wiemɔi nɛɛ loo ekrokomɛi ni tamɔ nakai ŋaa mɛi. Kɛ́ oŋa amɛ lɛ, ekolɛ otaa amɛdɛ̃ loo ofuaa amɛ po. He fɛɛ he kɛ nɔ ni awieɔ loo afeɔ kɛŋaa mɛi, shi nibii titrii ni hãa ŋamɔ feɔ ŋamɔ lɛ tsakeee tsɔ ko. Ni yɛ hei komɛi lɛ, kɛ́ oŋaaa mɛi loo mɛi ŋa bo ni ohereee nɔ lɛ, ekolɛ amɛbaanu he akɛ osumɔɔɔ amɛsane aloo obuuu mɔ.\nShi jeee mɛi fɛɛ sumɔɔ ŋamɔ. Mɛi komɛi sumɔɔɔ ŋamɔ ejaakɛ amɛhiɛ gboɔ loo amɛnaa amɛhe akɛ amɛjeee mɛi komɛi. Mɛi komɛi hu yɛ ni ewa hã amɛ akɛ amɛbaaŋa mɛi ni esoro amɛhewolonɔ su, loo amɛjɛ maŋ kroko nɔ, loo amɛkɛ amɛ ehiɛɛɛ gbɛnaa kome. Shi sɛɛnamɔ yɛ he waa akɛ wɔbaahe, kɛ́ hooo kwraa lɛ, be fioo ni wɔkɛŋa mɛi.\nBi ohe akɛ: ‘Kɛ́ miŋa mɛi lɛ, mɛɛ nɔ kpakpa baanyɛ ajɛ mli kɛba? Ni mɛni manyɛ makase yɛ ŋamɔ he yɛ Nyɔŋmɔ Wiemɔ lɛ mli?’\nŊA “GBƆMƐI SRƆTOI FƐƐ”\nBe ni bɔfo Petro here Kornelio, ni ji klɛŋklɛŋ Jeŋmajiaŋnyo ni batsɔ Kristofonyo lɛ atuu kɛba Kristofoi asafo lɛ mli lɛ, Petro wie akɛ: “Nyɔŋmɔ kwɛɛɛ mɛi ahiɛiaŋ.” (Bɔf. 10:34) Sɛɛ mli lɛ, Petro ŋma akɛ Nyɔŋmɔ ‘miisumɔ ni mɛi fɛɛ atsake amɛtsui.’ (2 Pet. 3:9) Ekolɛ, wɔbaasusu akɛ ŋmalɛi nɛɛ kɔɔ mɛi ni kpaako amɛkaseɔ anɔkwale lɛ pɛ ahe. Shi Petro wo Kristofoi hu hewalɛ akɛ: “Nyɛkɛ woo ahãa gbɔmɛi srɔtoi fɛɛ, nyɛsumɔa nyɛmimɛi asafo muu lɛ fɛɛ.” (1 Pet. 2:17) No hewɔ lɛ, kɛ́ okwɛ lɛ, ani esaaa akɛ wɔŋaa mɛi fɛɛ ekɔɔɔ he eko amɛhewolonɔ su, maŋ nɔ ni amɛjɛ, loo gbɛnaa ni amɛhiɛ? Kɛ́ wɔŋa mɛi fɛɛ lɛ, no ji gbɛ kome ni wɔtsɔɔ nɔ wɔkɛwoo hãa amɛ ni wɔtsɔɔ akɛ wɔsumɔɔ amɛ.\nBɔfo Paulo wo Kristofoi hewalɛ akɛ: “Nyɛhereherea nyɛhe atuu, tamɔ bɔ ni Kristo hu here wɔ atuu lɛ.” (Rom. 15:7) Paulo tsĩ nyɛmimɛi komɛi ni ‘waje lɛ’ lɛ atã. Amrɔ nɛɛ ni Satan mli efu Nyɔŋmɔ webii waa diɛŋtsɛ lɛ, ehe miihia waa ni wɔ hu wɔwowoo wɔhe hewalɛ.—Kol. 4:11, shn.; Kpo. 12:12, 17.\nMɛi komɛi ahe saji ni aŋmala yɛ Biblia lɛ mli lɛ hãa wɔnaa akɛ, ŋamɔ yɛ hewalɛ waa.\nMIISHƐJEMƆ, HEWALƐWOO, KƐ SUƆMƆ\nBe ni eshwɛ fioo ni Nyɔŋmɔ baahã afɔ e-Bi lɛ yɛ shikpɔŋ lɛ nɔ lɛ, etsu bɔfo ko ni ekɛ Maria ayawie. Be ni bɔfo lɛ tee lɛ, eŋa Maria. Ekɛɛ lɛ akɛ: “Miiŋa bo, bo mɔ ni adro bo babaoo, Yehowa kɛ bo yɛ.” Wiemɔi nɛɛ hã Maria ‘hao waa,’ ejaakɛ eleee nɔ hewɔ ni bɔfo lɛ kɛ lɛ wieɔ. Shi bɔfo lɛ kɛɛ lɛ akɛ: “Kaashe gbeyei, Maria, ejaakɛ ohiɛ eba nyam yɛ Nyɔŋmɔ hiɛ.” Kɛkɛ ni ehã ele akɛ, Nyɔŋmɔ eto eyiŋ akɛ ebaahã lɛ, Maria lɛ, efɔ Mesia lɛ. Maria haooo dɔŋŋ, ejɛ heshibaa mli ekɛɛ bɔfo lɛ akɛ: “Naa! Yehowa nyɔŋ yoo ji mi! Bɔ ni owie lɛ, aba mli nakai ahã mi.”—Luka 1:26-38.\nHegbɛ ni bɔfo nɛɛ ná akɛ Yehowa baatsu lɛ ni ekɛ shɛɛ ayahã mɔ ko lɛ ji hegbɛ wulu. Kɛ̃lɛ, bɔfo nɛɛ nuuu he akɛ enɔ kwɔ tsɔ bɔ ni ekɛ adesa ni yeee emuu baawie. Dani ekɛ shɛɛ lɛ baahã po lɛ, eŋa Maria. Mɛni wɔkaseɔ yɛ nɔ ni efee lɛ mli? Esa akɛ wɔŋa mɛi be fɛɛ be, ni wɔwo amɛ hewalɛ. Kɛ́ wɔkɛ wiemɔi fioo ko pɛ po tsu nii lɛ, no baanyɛ awo mɛi hewalɛ, ni amɛnu he akɛ amɛfata Yehowa webii lɛ ahe.\nPaulo ná nanemɛi pii yɛ asafoi ni yɔɔ Asia Bibioo lɛ kɛ Yuropa lɛ amli. Yɛ ewoji ni eŋmala lɛ amli lɛ, etsĩ mɛi pii agbɛ́ii atã ni eŋa amɛ. Wɔnaa enɛ he nɔkwɛmɔnɔ yɛ Romabii yitso 16 lɛ mli. Paulo tsĩ enyɛmimɛi Kristofoi babaoo agbɛ́ii atã ni eŋa amɛ. Etsĩ Foibe, “wɔnyɛmi yoo” lɛ tã, ni ewo nyɛmimɛi lɛ hewalɛ ni ‘amɛhere lɛ atuu yɛ Nuŋtsɔ lɛ mli bɔ ni sa mɛi krɔŋkrɔŋi lɛ, ni amɛye amɛbua lɛ hu kɛ nɔ fɛɛ nɔ ni he baahia lɛ.’ Paulo ŋa Priska kɛ Akwila, ni ekɛɛ akɛ: “Jeee mi kɛkɛ midaa amɛ shi, shi moŋ jeŋmaji lɛ amli asafoi lɛ fɛɛ hu daa amɛ shi.” Mɛi ni ekɛ ŋamɔ maje lɛ ateŋ mɛi komɛi po yɛ ni wɔleee amɛhe saji pii—mɔ ko tamɔ Epaineto, mɔ ni ewie yɛ ehe akɛ ‘esumɔɔ’ esane lɛ, kɛ “Trifaina kɛ Trifosa, yei ni tsuɔ nii waa yɛ Nuŋtsɔ lɛ mli lɛ.” Anɔkwa, Paulo ŋa enyɛmimɛi Kristofoi lɛ be fɛɛ be.—Rom. 16:1-16.\nEkã shi faŋŋ akɛ, nyɛmimɛi nɛɛ amii shɛ amɛhe waa akɛ Paulo hiɛ kpako amɛnɔ. Ni ŋwanejee ko bɛ he akɛ, no hã suɔmɔ ni amɛyɔɔ kɛhã Paulo lɛ kɛ suɔmɔ ni yɔɔ amɛteŋ lɛ mli wa waa! Nyɛmimɛi krokomɛi hu nu ŋamɔ ni Paulo jɛ suɔmɔ mli ekɛmaje lɛ, ni enɛ wo amɛ hewalɛ koni amɛya nɔ amɛhiɛ amɛhemɔkɛyeli lɛ mli kpɛŋŋ. Kɛ́ wɔŋa wɔnyɛmimɛi Kristofoi lɛ ni wɔwie nibii ni baahã amɛna akɛ wɔsusuɔ amɛhe ni wɔhiɛ sɔɔ amɛmɔdɛŋbɔi lɛ, naanyobɔɔ ni yɔɔ wɔ kɛ amɛ teŋ lɛ mli baawa ni ekomefeemɔ baahi wɔteŋ.\nBe ni Paulo yashɛ Puteoli ni eeshi kɛya Roma lɛ, nyɛmimɛi ni yɔɔ jɛmɛ lɛ ba koni amɛkɛ lɛ abakpe. Be ni Paulo na amɛ kɛjɛ shɔŋŋ lɛ, “eda Nyɔŋmɔ shi ni ená ekãa.” (Bɔf. 28:13-15) Bei komɛi lɛ, ekolɛ nɔ pɛ ni wɔbaanyɛ wɔfee ji ni wɔŋmɔ wɔtsɔɔ mɔ ko loo wɔfɔ̃ lɛ nine. Shi no pɛ po kɛkɛ baanyɛ ashɛje mɔ lɛ, ni ekolɛ ewerɛ eho ehe loo ehao lɛ, mii ni ewo lɛ hewalɛ.\nESAA MƐI ATSUI KƐ AMƐJWƐŊMƆ\nKristofoi ni hi shi yɛ Yesu kaselɔ Yakobo beiaŋ lɛ ateŋ mɛi komɛi kɛ je lɛ bɔi naanyobɔɔ ni no hã amɛbatsɔmɔ mfonirifeemɔŋ gbalafitelɔi. (Yak. 4:4) No hewɔ lɛ, ehe bahia ni Yakobo aŋma amɛ wolo ni ekɛbɔ amɛ kɔkɔ. Shi kadimɔ bɔ ni eje ewolo lɛ shishi ehã:\n“Yakobo, Nyɔŋmɔ kɛ Nuŋtsɔ Yesu Kristo nyɔŋ, kɛ wolo nɛɛ miimaje wekui 12 ni egbɛ eshwã lɛ: Miiŋa nyɛ!” (Yak. 1:1) Bɔ ni eje wolo lɛ shishi lɛ hã nyɛmimɛi lɛ na akɛ, enaaa ehe akɛ enɔ kwɔ fe amɛ yɛ Nyɔŋmɔ hiɛ, ni ekã shi faŋŋ akɛ, enɛ hã efee mlɛo kɛhã amɛ akɛ amɛbaabo eŋaawoo lɛ toi. Mɛni wɔkaseɔ yɛ enɛ mli? Kɛ́ wɔkɛ mɛi yaasusu saji ni yɔɔ hiɛdɔɔ po ahe, ni wɔjɛ heshibaa mli wɔŋa amɛ lɛ, no baanyɛ ahã sanegbaa lɛ aya lɛ jogbaŋŋ.\nKɛ́ wɔŋamɔ lɛ sɛɛ kɛɛɛ po lɛ, esa akɛ efee nɔ ni jɛ wɔtsuiŋ tɔ̃ɔ ni baahã mɔ ni wɔŋaa lɛ ana akɛ wɔsusuɔ ehe lɛɛlɛŋ. Kɛ́ wɔfee nakai lɛ, ebaawo yibii kpakpai, kɛ́ efee tamɔ nɔ ni mɔ lɛ jwɛŋmɔ bɛ ŋamɔ lɛ nɔ po. (Mat. 22:39) Akɛ nɔkwɛmɔnɔ lɛ, be ko lɛ, nyɛmi yoo ko ni yɔɔ Ireland lɛ yashɛ Maŋtsɛyeli Asa lɛ nɔ nɔŋŋ ni aje asafoŋ kpee lɛ shishi. Be ni eshaa ehe ni eyata shi lɛ, nyɛmi nuu ko tsɔ ehe ekwɛ lɛ, eŋmɔ fioo, ni ekɛɛ lɛ akɛ: “Te oyɔɔ tɛŋŋ? Eŋɔɔ minaa akɛ mina bo.” Nyɛmi yoo lɛ ewieee nɔ ko ni eyata shi.\nOtsii fioo komɛi asɛɛ lɛ, nyɛmi yoo lɛ kɛɛ nyɛmi nuu lɛ akɛ, be saŋŋ nɛɛ ni ekɛ naagbai miikpe yɛ shĩa. Ekɛɛ lɛ akɛ: “Nakai gbɛkɛ lɛ, no mli lɛ mimli efu waa, ni eshwɛ sharao kulɛ mibaaa asafoŋ kpee. Nɔ pɛ ni mikaiɔ jogbaŋŋ yɛ nakai kpee lɛ shishi ji oŋamɔ lɛ. Ehã minu he akɛ miba shĩa lɛɛlɛŋ. Oyiwaladɔŋŋ.”\nNyɛmi nuu lɛ leee kwraa akɛ ŋamɔ kuku nɛɛ tsu nɔ ko kpakpa. Ewie akɛ: “Be ni ekɛɛ mi bɔ ni wiemɔi fioo ni mikɛɛ lɛ lɛ hã enu he ehã lɛ, mina akɛ ehi akɛ miŋa lɛ. Ehã mi hu miná miishɛɛ waa.”\nSolomon ŋma akɛ: “Shɛ oblodo lɛ ofɔ̃ nui lɛ ahiɛ, ejaakɛ gbii babaoo sɛɛ lɛ, onine baashɛ nɔ ekoŋŋ.” (Jaj. 11:1) Kɛ́ wɔhã ehi wɔjwɛŋmɔ mli akɛ sɛɛnamɔ yɛ he akɛ wɔbaaŋa mɛi, titri lɛ, wɔnyɛmimɛi Kristofoi lɛ, amɛbaaná miishɛɛ, ni wɔ hu wɔbaaná miishɛɛ. Ŋamɔ yɛ hewalɛ waa. No hewɔ lɛ, ekaba kɔkɔɔkɔ akɛ wɔbaabu lɛ akɛ nɔ ko ni he ehiaaa.


1 Kronika 23 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\n1 Kronika 23:1-32\nDavid to Levibii lɛ ahe gbɛjianɔ (1-32)\nAjie Aaron kɛ ebihii lɛ ato afã (13)\n23 Be ni David egbɔ ni eshwɛ fioo ni ebaagbo* lɛ, ewó ebinuu Solomon Israel maŋtsɛ.+ 2 Kɛkɛ ni ebua Israel lumɛi lɛ, kɛ osɔfoi+ lɛ, kɛ Levibii+ lɛ fɛɛ anaa. 3 Akane Levibii ni eye kɛjɛ afii 30 kɛyaa lɛ;+ amɛyifalɛ yɛ bɔ ni akane amɛ ekomekome lɛ naa ji 38,000. 4 Amɛteŋ mɛi 24,000 sɔmɔ akɛ nitsumɔ ni atsuɔ yɛ Yehowa shĩa lɛ nɔkwɛlɔi, ni amɛteŋ mɛi 6,000 sɔmɔ akɛ onukpai kɛ kojolɔi,+ 5 ni amɛteŋ mɛi 4,000 sɔmɔ akɛ agbonaakwɛlɔi,+ ni amɛteŋ mɛi 4,000 kɛ nibii ni akɛtswaa lala ni David wie yɛ he akɛ, “Mifee koni akɛjie yi” lɛ jie Yehowa yi.+ 6 Kɛkɛ ni David ja amɛmli kuikui+ yɛ Levi bihii lɛ anaa. Amɛji: Gershon, kɛ Kohat, kɛ Merari.+ 7 Gershon bihii ji Ladan kɛ Shimei. 8 Ladan bihii ji Yehiel, mɔ ni ji onukpa lɛ, kɛ Zetam, kɛ Yoel,+ amɛyi etɛ. 9 Shimei bihii ji Shelomot, kɛ Haziel, kɛ Haran, amɛyi etɛ. Mɛnɛɛmɛi ji Ladan shĩai lɛ onukpai lɛ. 10 Ni Shimei bihii ji Yahat, kɛ Zina,* kɛ Yeush, kɛ Beria. Mɛi ejwɛ nɛɛ ji Shimei bihii. 11 Yahat ji onukpa, ni lɛ esɛɛ lɛ Ziza.* Shi akɛni Yeush kɛ Beria fɔɔɔ bihii pii hewɔ lɛ, abu amɛ akɛ tsɛmɛi ashĩa kome mli bii, ni ahã amɛ nitsumɔ kome. 12 Kohat bihii ji Amram, kɛ Izehar,+ kɛ Hebron, kɛ Uziel,+ amɛyi ejwɛ. 13 Amram bihii ji Aaron+ kɛ Mose.+ Shi ajie Aaron ato afã kwraa+ koni efee He Krɔŋkrɔŋ Fe Fɛɛ lɛ krɔŋkrɔŋ, koni lɛ kɛ ebihii lɛ ashã afɔlei yɛ Yehowa hiɛ, ni amɛsɔmɔ yɛ ehiɛ, ni amɛjɔɔ mɛi yɛ egbɛ́i lɛ mli daa.+ 14 Shi Mose, ni ji anɔkwa Nyɔŋmɔ lɛ gbɔmɔ lɛ, abu ebihii lɛ afata Levi weku lɛ he. 15 Mose bihii ji Gershom+ kɛ Eliezer.+ 16 Yɛ Gershom bihii lɛ ateŋ lɛ, Shebuel+ ji onukpa. 17 Yɛ Eliezer seshibii* lɛ ateŋ lɛ, Rehabia+ ji onukpa; Eliezer bɛ binuu kroko* dɔŋŋ, shi Rehabia fɔ bihii babaoo diɛŋtsɛ. 18 Yɛ Izehar+ bihii lɛ ateŋ lɛ, Shelomit+ ji onukpa. 19 Hebron bihii ji Yeria, mɔ ni ji onukpa lɛ, ni mɔ ni ji enyɔ nɔ ji Amaria, ni mɔ ni ji etɛ nɔ ji Yahaziel, ni mɔ ni ji ejwɛ nɔ ji Yekameam.+ 20 Uziel bihii+ ji Mika, mɔ ni ji onukpa lɛ, kɛ Ishia, mɔ ni ji enyɔ nɔ lɛ. 21 Merari bihii ji Mali kɛ Mushi.+ Ni Mali bihii ji Eleazar kɛ Kish. 22 Shi Eleazar gbo ni ebɛ binuu ko, ja biyei pɛ. No hewɔ lɛ, Kish bihii lɛ, ni ji amɛwekumɛi* lɛ kɛ amɛ bote gbalashihilɛ mli. 23 Mushi bihii ji Mali, kɛ Eder, kɛ Yeremot, amɛyi etɛ. 24 Mɛnɛɛmɛi ji Levibii lɛ ni akane ni aŋmala amɛgbɛ́i yɛ amɛtsɛmɛi ashĩai lɛ kɛ amɛtsɛmɛi ashĩai onukpai lɛ anaa lɛ. Akane Levibii ni eye kɛjɛ afii 20 kɛyaa lɛ ni aŋmala amɛgbɛ́i kɛhã nitsumɔ yɛ Yehowa shĩa lɛ. 25 Ejaakɛ David ekɛɛ akɛ: “Yehowa, Israel Nyɔŋmɔ lɛ, ehã ewebii lɛ ahe ejɔ amɛ,+ ni ebaahi Yerusalem kɛya naanɔ.+ 26 Agbɛnɛ hu, Levibii lɛ tereŋ sɔlemɔ buu lɛ loo nibii ni akɛtsuɔ nii yɛ mli lɛ dɔŋŋ.”+ 27 Yɛ naagbee famɔi ni David kɛhã lɛ naa lɛ, akane Levibii ni eye kɛjɛ afii 20 kɛyaa lɛ. 28 Amɛnitsumɔ ji, amɛye amɛbua Aaron bihii+ lɛ kɛtsu nii yɛ Yehowa shĩa lɛ, koni amɛkwɛ kpoi+ lɛ kɛ niyelihei lɛ anɔ, ni amɛfee nibii krɔŋkrɔŋi lɛ fɛɛ krɔŋkrɔŋ ni amɛtsu nitsumɔi krokomɛi ni he baahia yɛ anɔkwa Nyɔŋmɔ lɛ shĩa lɛ. 29 Amɛyeɔ amɛbuaa kɛ blodo ni eko kã eko nɔ*+ lɛ, kɛ ashikishaŋ kpakpa ni akɛshãa ŋmaa* afɔle lɛ, kɛ blodo tɛtrɛbii ni ashikishaŋ-sha* bɛ mli+ lɛ, kɛ keekii ni ashãa yɛ kã tɛtrɛbii anɔ lɛ, kɛ ashikishaŋ ni akpɔtɔ+ ni akɛ nii efutu mli lɛ, kɛ nibii srɔtoi fɛɛ ni akɛsusuɔ nii lɛ. 30 Amɛdamɔɔ shi daa leebi+ ni amɛdaa Yehowa shi ni amɛjieɔ eyi, ni nakai nɔŋŋ amɛfeɔ daa gbɛkɛnaashi.+ 31 Amɛyeɔ amɛbuaa be fɛɛ be ni abaashã shãa afɔle ahã Yehowa yɛ Hejɔɔmɔ Gbii+ lɛ, nyɔɔŋtsere hei+ lɛ, kɛ gbii juji lɛ anɔ,+ yɛ bɔ ni amɛhe mlai lɛ biɔ ni afee lɛ naa, ni amɛfeɔ enɛ daa yɛ Yehowa hiɛ. 32 Agbɛnɛ hu, amɛtsuɔ Yehowa shĩa lɛ nitsumɔ ni akɛwo amɛdɛŋ yɛ kpee buu lɛ, kɛ he krɔŋkrɔŋ lɛ, kɛ nɔ ni kɔɔ amɛnyɛmimɛi hii ni ji Aaron bihii lɛ ahe lɛ he nii.\n^ Hebri sht. ŋm., “egbɔ ni etɔ kɛ gbii.”\n^ Lɛ ji mɔ ni atsɛ lɛ akɛ “Ziza” yɛ kuku 11 lɛ.\n^ Lɛ ji mɔ ni atsɛ lɛ akɛ “Zina” yɛ kuku 10 lɛ.\n^ Loo “bihii krokomɛi.”\n^ Hebri sht. ŋm., “amɛnyɛmimɛi hii.”


Hã Yehowa Awaje Ogbalashihilɛ lɛ ní Ebu He | Nikasemɔ\nDaa Yehowa Shi Koni Ejɔɔ Bo\nNɔ Hewɔ ni Wɔyeɔ Nuŋtsɔ lɛ Gbɛkɛ Niyeli Lɛ\nWajemɔ Ogbalashihilɛ lɛ ní Ohã Efee Nɔ ni Yɔɔ Miishɛɛ\nHã Yehowa Awaje Ogbalashihilɛ lɛ ní Ebu He\nAni Nuu kɛ Yoo Baanyɛ Aná Suɔmɔ ni Sɛɛ Efooo Amɛhã Amɛhe?\nKANEMƆ YƐ Blɔfo Cakchiquel (Central) Cambodia Dangme Ewe French Ga Garifuna Greenland Hmong (White) Kimbundu Lingala Malta Mam Mazatec (Huautla) Myanmar Nahuatl (Central) Nahuatl (Huasteca) Ngabere Portugal Quechua (Ancash) Quechua (Ayacucho) Spania Tahiti Tlapanec Totonac Twi Umbundu\nBuu-Mɔɔ—Nikasemɔ Nɔ | January 2015\n“Kɛjeee Yehowa buɔ maŋ lɛ he lɛ, no lɛ yakatswaa bulɔ lɛ shiɔ he kpe.”—LALA 127:1b.\nMɛni hewɔ esa akɛ wɔbu wɔtsui he lɛ?\nMɛni hewɔ esa akɛ wɔya nɔ wɔtsi wɔbɛŋkɛ Nyɔŋmɔ lɛ?\nMɛɛ sanegbaa wajeɔ gbalashihilɛ?\n1, 2. (a) Mɛni hewɔ Israelbii 24,000 ajɔɔmɔ kpele ŋmɛɛ amɛ lɛ? (b) Mɛni hewɔ ehe miihia ni wɔsusu sane nɛɛ he lɛ?\nBE NI eshwɛ fioo ni Israelbii lɛ baashɛ Shiwoo Shikpɔŋ lɛ nɔ lɛ, amɛhii lɛ babaoo “kɛ Moab biyei lɛ bɔi ajwamaŋbɔɔ.” Israelbii 24,000 gboi yɛ enɛ hewɔ. No mli lɛ, amɛkɛ be kpalaŋŋ ekpa amɛgboshinii lɛ gbɛ, ni eshwɛ fioo ni amɛnine baashɛ nɔ! Shi dɔlɛ sane ji akɛ, jɔɔmɔ kpele nɛɛ ŋmɛɛ amɛ ejaakɛ amɛyabɔ ajwamaŋ.—4 Mose 25:1-5, 9.\n2 Aŋma sane ni yɔɔ mɔbɔ nɛɛ afɔ̃ shi “ní aŋɔbɔ wɔ kɔkɔ, wɔ mɛi ni je lɛ naagbee lɛ enina wɔ lɛ.” (1 Korintobii 10:6-11) Eshwɛ fioo ni “naagbee gbii” nɛɛ baaho aya, ni etsɛŋ ni jeŋ hee lɛ baaba. (2 Timoteo 3:1; 2 Petro 3:13) Shi dɔlɛ sane ji akɛ, Yehowa jálɔi komɛi eyakwɛɛɛ amɛhe nɔ jogbaŋŋ ni enɛ ehã amɛkɛ amɛhe eyawo jeŋba sha mli. Amrɔ nɛɛ, amɛmiikpa yibii gbohii ni ejɛ amɛnifeemɔi lɛ amli lɛ, ni kɛ́ amɛtsakeee amɛtsui lɛ, ekolɛ naanɔ wala yɛ shikpɔŋ nɔ Paradeiso lɛ mli hu baabɔ amɛ.\n3. Mɛni hewɔ Yehowa gbɛtsɔɔmɔ kɛ hebuu he hiaa gbalashihilɛ mli bii lɛ? (Kwɛmɔ mfoniri ni yɔɔ nikasemɔ lɛ shishijee lɛ.)\n3 Akɛni bɔlɛnamɔ jeŋba sha ehe shi waa yɛ je lɛŋ hewɔ lɛ, Yehowa gbɛtsɔɔmɔ kɛ hebuu he miihia wumɛi kɛ ŋamɛi, bɔ ni afee ni amɛgbãla lɛ afee shweshweeshwe. (Kanemɔ Lala 127:1.) Yɛ nikasemɔ nɛɛ mli lɛ, abaatsɔɔ wɔ nɔ ni gbalashihilɛ mli bii baanyɛ afee kɛbu amɛgbãla lɛ he. Ehe miihia ni amɛbu amɛtsui he, amɛtsi amɛbɛŋkɛ Nyɔŋmɔ, amɛwo gbɔmɔ hee lɛ, amɛgba sane jogbaŋŋ, ni amɛfee gbalashihilɛ gbɛnaa nii lɛ.\nNYƐBUA NYƐTSUII AHE\n4. Mɛni ehã Kristofoi komɛi kɛ amɛhe eyawo bɔlɛnamɔ jeŋba sha mli lɛ?\n4 Mɛni baanyɛ ahã Kristofonyo ko kɛ ehe ayawo bɔlɛnamɔ jeŋba sha mli? Bei pii lɛ, hiŋmɛii lɛ kɛ sane lɛ fɛɛ baa. Yesu tsɔɔ mli akɛ: “Mɔ fɛɛ mɔ ni kwɛɔ yoo ni ehe feɔ lɛ akɔnɔ lɛ, ekɛ lɛ efite gbãla momo yɛ etsui mli.” (Mateo 5:27, 28; 2 Petro 2:14) Mɛi babaoo ni kɛ amɛhe wo bɔlɛnamɔ jeŋba sha mli lɛ eyakwɛɛɛ amɛhe nɔ jogbaŋŋ. Amɛyakwɛ ponografi, amɛyakane woji ni esaaa, loo amɛyakwɛ nibii ni teɔ bɔlɛnamɔ akɔnɔ shi yɛ Intanɛt lɛ nɔ. Mɛi komɛi hu yakwɛ sinii, dramai, loo tɛlivishiŋ nɔ nifeemɔi ni teɔ bɔlɛnamɔ akɔnɔ shi. Yɛ mɛi krokomɛi agbɛfaŋ lɛ, amɛtee disko, hei ni mɛi jieɔ amɛhe yayai koni mɛi akwɛ, loo hei ni mɛi yaa koni agbɔle amɛ kɛtee amɛbɔlɛnamɔ akɔnɔ shi.\n5. Mɛni hewɔ esa akɛ wɔbu wɔtsui ni yeee emuu lɛ he lɛ?\n5 Mɛi komɛi hu kɛ mɛi ni jeee amɛhefatalɔi yabɔɔ gbagbalii, kɛkɛ lɛ be ni amɛbaahɛle shi lɛ amɛyabɔ ajwamaŋ. Mɛi ni yɔɔ je lɛŋ ŋmɛnɛ lɛ nyɛɛɛ amɛhe nɔ amɛye, ni amɛnyaa bɔlɛnamɔ jeŋba sha henɔi srɔtoi lɛ fɛɛ eko he. Kɛfata he lɛ, wɔtsui ni yeee emuu, ni sane ehiii kwraa lɛ baanyɛ alaka wɔ. Enɛ hewɔ lɛ, ewaaa akɛ wɔbaaná suɔmɔ wɔhã mɔ ko ni jeee wɔwu loo wɔŋa. (Kanemɔ Yeremia 17:9, 10.) Yesu wie akɛ: ‘Tsui lɛ mli ni susumɔi fɔji, gbɔmɔgbee, gbalafitemɔi, kɛ ajwamaŋbɔi jɛɔ.’—Mateo 15:19.\n6, 7. (a) Kɛ́ wɔhã akɔnɔi fɔji he shi yɛ wɔtsui mli lɛ, mɛni baanyɛ aba? (b) Mɛni esa akɛ wɔfee koni wɔkafee esha wɔshi Yehowa?\n6 Kɛ́ akɔnɔi fɔji he shi yɛ mɛi enyɔ komɛi ni jeee gbalashihilɛ mli hefatalɔi ji amɛ lɛ atsui mli, ni amɛná suɔmɔ amɛhã amɛhe pɛ, amɛkɛ amɛhe baabɔi nibii ni esa akɛ mɔ kɛ ewu loo eŋa pɛ agba lɛ gbaa. Kɛkɛ lɛ no sɛɛ etsɛɛɛ lɛ, amɛbaabɔi hegbɛi taomɔ koni amɛkɛna amɛhe. No sɛɛ lɛ, amɛbaabɔi amɛhe namɔ kpitiokpitio, ni amɛbaafee nii lɛ tamɔ nɔ ni trukaa kɛkɛ ni amɛkpe. Be ni suɔmɔ ni amɛyɔɔ kɛhã amɛhe lɛ mli waa lɛ, ebawaa kɛhãa amɛ akɛ amɛaafee nɔ ni ja. Eshɛɔ he ko ní suɔmɔ ni amɛyɔɔ kɛhã amɛhe lɛ mli bawaa waa bɔ ni agbɛnɛ lɛ, ewa akɛ amɛaafo sɛɛ, tsɛ amɛle akɛ nɔ ni amɛfeɔ lɛ ehiii.—Abɛi 7:21, 22.\n7 Amɛhiɛ jeɔ Yehowa jeŋba he mlai lɛ anɔ kwraa, ni akɔnɔi fɔji, kɛ saji ni amɛgbaa lɛ hãa amɛmɔmɔɔ amɛniji amli, amɛshɔshɔɔ amɛnaa, amɛtarataraa amɛhe bɔ ni esaaa, ni amɛmɔmɔɔ amɛmli bɔ ni baatee amɛbɔlɛnamɔ akɔnɔ shi. Dɔlɛ sane ji akɛ, amɛmiifee nibii ni esa akɛ amɛkɛ amɛwu loo amɛŋa pɛ afee. Amɛ diɛŋtsɛ ‘amɛkɔnɔ gbalaa amɛ ni elakaa amɛ,’ tamɔ bɔ ni akɛ tsɔnenaa loo lakaa kooloo ko ní adũɔ lɛ lɛ. Naagbee lɛ, kɛ́ akɔnɔ lɛ mli bawa kɛshɛ he ko lɛ, amɛkɛ amɛhe baawo bɔlɛnamɔ jeŋba sha mli. (Yakobo 1:14, 15) Eji amɛyi enyɔ lɛ fɛɛ amɛhã Yehowa waje bulɛ ni amɛyɔɔ kɛhã gbalashihilɛ lɛ kulɛ, mɔbɔ sane ni tamɔ nɛkɛ ninaŋ amɛ, ni amɛfeŋ esha amɛshiŋ Yehowa. Shi te mɔ aaafee tɛŋŋ ená bulɛ ni tamɔ nɛkɛ lɛ?\nNYƐYAA NƆ NYƐTSIA NYƐBƐŊKƐA NYƆŊMƆ\n8. Kɛ́ wɔkɛ Yehowa bɔ naanyo lɛ, mɛɛ gbɛ nɔ ebaabu wɔhe kɛjɛ jeŋba sha he?\n8 Kanemɔ Lala 97:10. Kɛ́ wɔkɛ Yehowa bɔ naanyo lɛ, no baanyɛ abu wɔhe kɛjɛ jeŋba sha he. Kɛ́ wɔkase esui ni nɔ bɛ lɛ ahe nii lɛ, wɔbaabɔ mɔdɛŋ ‘wɔkase Nyɔŋmɔ, akɛ bii ni asumɔɔ, ni wɔbaaya nɔ wɔnyiɛ yɛ suɔmɔ mli.’ Enɛ baawaje wɔ koni wɔnyɛ wɔkpoo “bɔlɛnamɔ jeŋba sha kɛ muji nii srɔtoi fɛɛ.” (Efesobii 5:1-4, NW) Gbalashihilɛ mli bii ni le akɛ ‘Nyɔŋmɔ baakojo ajwamaŋbɔlɔi kɛ gbalaŋkulɔi lɛ’ bɔɔ mɔdɛŋ fɛɛ ni amɛaanyɛ koni amɛye amɛhefatalɔi lɛ anɔkwa.—Hebribii 13:4.\n9. (a) Te fee tɛŋŋ ni Yosef nyɛ eye Yehowa anɔkwa yɛ kaa ni enitsumɔtsɛ lɛ ŋa lɛ kɛba enɔ lɛ fɛɛ sɛɛ? (b) Mɛni wɔkaseɔ yɛ Yosef nɔkwɛmɔnɔ lɛ mli?\n9 Nɔ ni Kristofoi komɛi feɔ ni hãa amɛkɛ amɛhe yawoɔ jeŋba sha mli ji akɛ, amɛkɛ mɛi ni amɛkɛtsuɔ nii ni jeee Odasefoi lɛ sharaa be ni akpa nitsumɔ. Mɛi krokomɛi hu kɛ kai kpeɔ be ni amɛmiitsu nii. Nakai eba lɛ yɛ Yosef gbɛfaŋ. Be ni etsuɔ nii lɛ, eyɔse akɛ enitsumɔtsɛ lɛ ŋa lɛ miisumɔ lɛ waa. Daa nɛɛ ebɔɔ mɔdɛŋ akɛ eka Yosef koni ekɛ lɛ aná bɔlɛ. Gbi ko lɛ, “emɔ etade lɛ mli, ni ekɛɛ: Okɛ mi abawɔ!” Shi Yosef ekpɛlɛɛɛ, ni ejo foi. Te fee tɛŋŋ Yosef ná ekãa kɛye Yehowa anɔkwa lɛ? No mli lɛ, etswa efai shi akɛ ebaabu naanyobɔɔ ni yɔɔ ekɛ Nyɔŋmɔ teŋ lɛ he. Eyɛ mli akɛ Yosef nitsumɔ ŋmɛɛ lɛ ni awo lɛ tsuŋ moŋ, shi Yehowa jɔɔ lɛ. (1 Mose 39:1-12; 41:38-43) Nitsumɔ mli wɔyɔɔ jio, he kroko wɔyɔɔ jio, esa akɛ wɔtsi wɔhe kɛjɛ shihilɛ fɛɛ shihilɛ ni baanyɛ ahã wɔfee esha lɛ he.\nNYƐWOA GBƆMƆ HEE LƐ\n10. Mɛɛ gbɛ nɔ gbɔmɔ hee lɛ buɔ gbalashihilɛi ahe?\n10 Kɛ́ gbalashihilɛ mli bii wo gbɔmɔ hee ni “abɔ yɛ Nyɔŋmɔ subaŋ nɔ yɛ anɔkwa jalɛ kɛ hetsemɔ mli lɛ,” ebaabu amɛhe koni amɛkɛ amɛhe akawo bɔlɛnamɔ jeŋba sha mli. (Efesobii 4:24) Mɛi ni woɔ gbɔmɔ hee lɛ ‘gbeɔ’ amɛgbɔmɔtso lɛ henii lɛ kɛtsɔ “ajwamaŋbɔɔ, nyaŋemɔ nitsumɔ, mlila, akɔnɔ fɔŋ, kɛ hiɛjoomɔ” ni amɛwuɔ amɛshiɔ lɛ nɔ. (Kanemɔ Kolosebii 3:5, 6.) Wiemɔ ni ji “nyɛgbea” ni akɛtsu nii yɛ biɛ lɛ tsɔɔ akɛ esa akɛ wɔfee nɔ fɛɛ nɔ ni wɔɔnyɛ kɛwu wɔshi akɔnɔi fɔji. Esa akɛ wɔkpoo nɔ fɛɛ nɔ ni baanyɛ ahã wɔná bɔlɛnamɔ henumɔi wɔhã mɔ ko ni jeee wɔhefatalɔ. (Hiob 31:1) Kɛ́ wɔhi shi yɛ Nyɔŋmɔ shishitoo mlai lɛ anaa lɛ, wɔbaahi “efɔŋ,” ni wɔbaakpɛtɛ “ekpakpa” he.—Romabii 12:2, 9.\nEsa akɛ gbalashihilɛ mli bii awaje amɛgbala lɛ kɛtsɔ mlihilɛ, musuŋtsɔlɛ, kɛ suɔmɔ mli ni amɛaajɛ amɛwie amɛtsɔɔ amɛhe lɛ nɔ\n11. Mɛɛ gbɛ nɔ gbɔmɔ hee lɛ baanyɛ awaje gbalashihilɛ?\n11 Kɛ́ wɔwo gbɔmɔ hee lɛ, wɔkaseɔ Yehowa sui lɛ. (Kolosebii 3:10) Kɛ́ wumɛi kɛ ŋamɛi jie “musuŋtsɔlɛ, mlihilɛ, heshibaa jwɛŋmɔ, mlijɔlɛ,” kɛ “tsuishitoo” kpo amɛtsɔɔ amɛhe lɛ, ebaawaje amɛgbãla lɛ, ni Yehowa baajɔɔ amɛ. (Kolosebii 3:12) Agbɛnɛ hu, kɛ́ amɛhã Kristo ‘hejɔlɛ lɛ ye lumɔ yɛ amɛtsuii amli,’ loo amɛhã ekudɔ amɛ lɛ, ekomefeemɔ ni yɔɔ amɛteŋ lɛ mli baawa. (Kolosebii 3:15) Kɛ́ wumɛi kɛ ŋamɛi sumɔsumɔɔ amɛhe lɛ, amɛteŋ mɔ fɛɛ mɔ kɛ woo baahã ehefatalɔ tsutsu.—Romabii 12:10.\n12. Kɛ́ gbalashihilɛ ko baafee nɔ ni yɔɔ miishɛɛ lɛ, mɛɛ sui osusuɔ akɛ amɛhe miihia waa?\n12 Be ni abi wu ko ni atsɛɔ lɛ Sid, kɛ eŋa ni atsɛɔ lɛ Sonja lɛ nɔ ni ehã amɛgbãla lɛ efee nɔ ni yɔɔ miishɛɛ lɛ, wu lɛ wie akɛ: “Suɔmɔ ji su ni be fɛɛ be lɛ, wɔtsuɔ he nii waa. Ni wɔna hu akɛ mlijɔlɛ ji su ko ni he hiaa waa.” Eŋa lɛ kɛ lɛ kpã gbee, ni lɛ hu ewie akɛ: “Eka shi faŋŋ akɛ esa akɛ wɔjie mlihilɛ kpo. Ni wɔbɔɔ mɔdɛŋ hu akɛ wɔbaajie heshibaa kpo, eyɛ mli akɛ jeee be fɛɛ be eyɔɔ mlɛo akɛ wɔɔfee nakai.”\nNYƐGBAA SANE JOGBAŊŊ\n13. Mɛni ji gbɛi ni hi waa ni wɔbaanyɛ wɔtsɔ nɔ wɔwaje wɔgbalashihilɛ lɛ ateŋ ekome? Ni mɛni hewɔ?\n13 Gbɛi ni hi waa ni wɔbaanyɛ wɔtsɔ nɔ wɔwaje wɔgbalashihilɛ lɛ ateŋ ekome ji, ní wɔkɛ wɔhefatalɔ lɛ aaawie kɛ naajɔlɛ. Mɔbɔ sane ji akɛ, wumɛi kɛ ŋamɛi komɛi kɛ gbɔi kɛ amɛshĩa kooloi po wieɔ jogbaŋŋ fe bɔ ni amɛkɛ amɛhefatalɔi wieɔ! Kɛ́ “mlijoomɔ kɛ mlila kɛ mlifu kɛ bolɔmɔ kɛ musubɔɔ” yɛ gbalashihilɛ ko mli lɛ, fiofio lɛ wekukpãa ni yɔɔ gbalashihilɛ mli bii lɛ ateŋ lɛ baagbɔjɔ. (Efesobii 4:31) Kɛ́ wumɛi loo ŋamɛi wieɔ amɛhefatalɔi ahe nyanyaanya loo amɛwieɔ wiemɔi ni yɔɔ dɔlɛ amɛshiɔ amɛ lɛ, ebaafite amɛgbãla lɛ. No hewɔ lɛ, esa akɛ gbalashihilɛ mli bii awaje amɛgbala lɛ kɛtsɔ mlihilɛ, musuŋtsɔlɛ, kɛ suɔmɔ mli ni amɛaajɛ amɛwie amɛtsɔɔ amɛhe lɛ nɔ.—Efesobii 4:32.\n14. Mɛni esaaa akɛ wɔfeɔ?\n14 Biblia lɛ kɛɔ akɛ “dioofeemɔ be yɛ.” (Jajelɔ 3:7) Shi enɛ etsɔɔɔ akɛ wɔbaanyɛ wɔkɛ wɔhefatalɔ lɛ akpa wiemɔ, ejaakɛ sanegbaa he miihia kɛhã gbãla kpakpa. Ŋa ko ni yɔɔ Germany lɛ wie akɛ: “Yɛ shihilɛi ni tamɔ nakai amli lɛ, kɛ́ ofee dioo lɛ, ebaanyɛ egba ohefatalɔ lɛ naa waa.” Kɛ̃lɛ, ekɛfata he akɛ: “Eyɛ mli akɛ jeee be fɛɛ be eyɔɔ mlɛo akɛ oooto otsui shi kɛ́ naagba ko ba moŋ, shi esaaa ni mlifu hãa otsirɛɔ wiemɔi ayisɛɛ ohãa ohefatalɔ lɛ koni otsui he ajɔ kɛkɛ. Kɛ́ eba lɛ nakai lɛ, obaawie nɔ ko loo obaafee nɔ ko ni baagba ohefatalɔ lɛ naa, ni no baafite sane lɛ kwraa.” Jeee bolɔmɔ ni wumɛi kɛ ŋamɛi baabolɔ amɛwo amɛhe, loo amɛhe ní amɛkɛbaahi naa lɛ ni baatsu amɛnaagbai lɛ ahe nii. Moŋ lɛ, kɛ́ gbalashihilɛ mli bii tsu naagbai ahe nii oya, ni amɛhãaa naagbai nɛɛ abatsɔmɔ naataomɔi lɛ, ebaawaje amɛgbãla lɛ.\n15. Mɛni kɛ́ gbalashihilɛ mli bii fee lɛ, ebaawaje amɛgbãla lɛ?\n15 Kɛ́ ohe be ni okɛ ohefatalɔ lɛ gba nɔ ni osusuɔ kɛ bɔ ni onuɔ he lɛ he sane lɛ, ebaawaje nyɛgbalashihilɛ lɛ. Nɔ ni owieɔ kɛ bɔ ni owieɔ lɛ ohãa lɛ fɛɛ he miihia. No hewɔ lɛ, kɛ́ shihilɛi ni mli wawai loo naagbai ba po lɛ, bɔɔ mɔdɛŋ fɛɛ ni ooonyɛ koni okɛ naajɔlɛ awie, ní okɛ wiemɔi ni sa atsu nii. Kɛkɛ lɛ, no baahã efee mlɛo kɛhã owu loo oŋa lɛ akɛ eeebo bo toi. (Kanemɔ Kolosebii 4:6.) Kɛ́ gbalashihilɛ mli bii kɛ wiemɔi ni sa, ni tswaa mɔ emaa shi tsu nii lɛ, amɛbaanyɛ amɛwaje amɛgbãla lɛ.—Efesobii 4:29.\nSanegbaa kpakpa baanyɛ awaje wekukpãa ni yɔɔ wu kɛ ŋa ko teŋ (Kwɛmɔ kuku 15)\nNYƐFEA GBALASHIHILƐ GBƐNAA NII LƐ\n16, 17. Mɛni hewɔ esa akɛ wumɛi kɛ ŋamɛi atsu amɛhefatalɔi lɛ ahenumɔŋ kɛ bɔlɛnamɔŋ hiamɔ nii ahe nii lɛ?\n16 Kɛ́ gbalashihilɛ mli bii fo amɛhefatalɔi anɔ mli lɛ, no hu baanyɛ awaje amɛgbãla lɛ. (Filipibii 2:3, 4) Esa akɛ wumɛi kɛ ŋamɛi atsu amɛhefatalɔi lɛ ahenumɔŋ kɛ bɔlɛnamɔŋ hiamɔ nii ahe nii.—Kanemɔ 1 Korintobii 7:3, 4.\n17 Dɔlɛ sane ji akɛ, gbalashihilɛ mli bii komɛi efeee nibii komɛi ni esa akɛ wumɛi kɛ ŋamɛi pɛ afee kɛtsɔɔ akɛ amɛsumɔɔ amɛhe lɛ amɛtsɔɔɔ amɛhe. Ni wumɛi komɛi susuɔ akɛ kɛ́ amɛhiɛ amɛŋamɛi dɔdɔɔdɔ lɛ, belɛ jeee hii ji amɛ. Shi Biblia lɛ kɛɔ akɛ: “Nyɛ wumɛi lɛ, nyɛbɔa mɔdɛŋ nyɛnua nyɛŋamɛi ni nyɛkɛyɔɔ lɛ ashishi.” (1 Petro 3:7, Phillips) Ehe miihia ni wu lɛ anu shishi akɛ kɛ́ akɛɛ afee gbalashihilɛ gbɛnaa nii lɛ, jeee bɔlɛnamɔ pɛ he ekɔɔ. Ehe miihia ni be fɛɛ be lɛ, efee nibii ni tsɔɔ akɛ esumɔɔ eŋa lɛ. Kɛ́ efee nakai lɛ, ewaaa akɛ eŋa lɛ baaná miishɛɛ kɛ́ amɛmiiná bɔlɛ. Kɛ́ amɛjie suɔmɔ kpo amɛtsɔɔ amɛhe lɛ, ebaafee mlɛo kɛhã amɛ akɛ amɛbaatsu amɛhenumɔŋ kɛ heloŋ hiamɔ nii ahe nii.\n18. Mɛni wumɛi kɛ ŋamɛi baanyɛ afee kɛwaje amɛgbãla lɛ?\n18 Eyɛ mli akɛ mɔ ko nyɛŋ ekɛ nɔ ko ajie enaa kɛ́ eyayeee ehefatalɔ anɔkwa moŋ, shi kɛ́ gbalashihilɛ mli bii edɔɔɔ amɛhefatalɔi ahe lɛ, no baanyɛ ahã amɛná suɔmɔ amɛhã mɛi krokomɛi. (Abɛi 5:18; Jajelɔ 9:9) No hewɔ ni Biblia lɛ woɔ gbalashihilɛ mli bii aŋaa akɛ, ‘amɛkɛ amɛhe akakama amɛhe, akɛ ja amɛyi enyɔ lɛ fɛɛ amɛkpɛlɛ akɛ amɛbaafee nakai’ be kukuoo ko lɛ. Mɛni hewɔ? ‘Koni Satan akatsɔ̃ amɛnaa yɛ amɛhe nɔ ní amɛnyɛɛɛ amɛye hewɔ.’ (1 Korintobii 7:5) Ebaafee dɔlɛ sane waa kɛ́ gbalashihilɛ mli bii ŋmɛ gbɛ ni Satan kɛ ‘amɛhe nɔ ní amɛnyɛɛɛ amɛye’ lɛ tsu nii kɛka amɛ, ní amɛteŋ mɔ kome loo amɛyi enyɔ lɛ fɛɛ yafite gbala! Kɛ́ gbalashihilɛ mli bii fee gbɛnaa nii lɛ, no tsɔɔ akɛ ‘amɛpeleee amɛhãaa amɛhe, shi moŋ amɛmiipele amɛmiihã’ amɛhefatalɔ lɛ. Amɛfeɔ enɛ yɛ suɔmɔ ni amɛyɔɔ kɛhã amɛhe lɛ hewɔ, jeee akɛni eji amɛsɔ̃ lɛ hewɔ. Kɛ́ gbalashihilɛ mli bii fee nibii ni tsɔɔ akɛ amɛsumɔɔ amɛhe ni amɛdɔɔ amɛhe lɛ, ebaawaje wekukpãa ni yɔɔ amɛteŋ lɛ.—1 Korintobii 10:24.\nNYƐYAA NƆ NYƐWAJEA NYƐGBALASHIHILƐ LƐ\n19. Mɛni esa akɛ wɔtswa wɔfai shi akɛ wɔbaafee? Ni mɛni hewɔ?\n19 Eshwɛ fioo ni wɔbaabote jeŋ hee lɛ mli! Kwɛ bɔ ni ebaafee oshara akɛ wɔɔŋmɛɛ wɔhe wɔhã akɔnɔi fɔji, taakɛ Israelbii 24,000 lɛ fee yɛ Moab Ŋa lɛ nɔ lɛ. Be ni Biblia lɛ wie nɔ ni ba amɛnɔ lɛ he egbe naa lɛ, ebɔ kɔkɔ akɛ: “Mɔ ni susuɔ akɛ edamɔ shi lɛ akwɛ ehe ni ahi koni ekagbee shi.” (1 Korintobii 10:12) Kɛ́ wɔtee nɔ wɔye Yehowa kɛ wɔhefatalɔ lɛ anɔkwa lɛ, no baawaje wɔgbalashihilɛ lɛ. (Mateo 19:5, 6) Esa akɛ ‘wɔbɔ mɔdɛŋ, koni ana wɔ ní muji loo kpa ko bɛ wɔhe yɛ ehiɛ, yɛ hejɔlɛ mli.’ Ni amrɔ nɛɛ ji be ni ehe miihia ni wɔfee nakai fe bei fɛɛ ni eho.—2 Petro 3:13, 14.\nGbalashihilɛ gbɛnaa nii lɛ: Wiemɔi kɛ nifeemɔi ní tsɔɔ suɔmɔ kɛ hedɔɔ, ní yaa nɔ yɛ wu kɛ ŋa pɛ teŋ. Bɔlɛnamɔ hu fata he\nBɔlɛnamɔ jeŋba sha: Nyɔŋmɔ mla ni kɔɔ bɔlɛnamɔ he lɛ mli ní aaaku. Ekɔɔ eshai tamɔ gbalafitemɔ, tuutuufeemɔ, bɔlɛnamɔ ni yaa nɔ yɛ mɛi ni boteko gbalashihilɛ mli lɛ ateŋ, kɛ hii kɛ hii loo yei kɛ yei ni kɛ amɛhe náa bɔlɛ lɛ he\nGbɔmɔ hee lɛ ni aaawo: Wɔsusumɔi kɛ wɔnifeemɔi ni wɔɔtsake koni ekɛ Yehowa sui lɛ akpã gbee\nBUU-MƆƆ—NIKASEMƆ NƆ January 2015


Kpɛɛ Oyiŋ yɛ Nilee Mli | Nikasemɔ\nKɛ́ akɛɛ wɔkɛ jwɛŋmɔ ni sa akpɛ wɔyiŋ lɛ, te atsɔɔ tɛŋŋ?\nTe wɔɔfee tɛŋŋ wɔkpɛ wɔyiŋ yɛ nilee mli lɛ?\nMɛni baaye abua wɔ koni wɔtsu wɔyiŋkpɛi ahe nii?\n1, 2. Ani ewa kɛha bo akɛ oookpɛ oyiŋ aloo ewaaa kɛhaaa bo, ni te onuɔ he ohaa tɛŋŋ yɛ yiŋ komɛi ni okpɛ momo lɛ ahe?\nYIŊKPƐƐ! Yiŋkpɛɛ! Daa gbi lɛ, wɔkpɛɔ wɔyiŋ yɛ nibii babaoo he. Ani ewa kɛha bo akɛ oookpɛ oyiŋ aloo ewaaa kɛhaaa bo? Mɛi komɛi sumɔɔ akɛ amɛ diɛŋtsɛ amɛkpɛ amɛyiŋ yɛ saji ahe. Amɛsusuɔ akɛ amɛyɛ hegbɛ akɛ amɛ diɛŋtsɛ amɛkpɛɔ amɛyiŋ yɛ nɔ fɛɛ nɔ he, no hewɔ lɛ amɛsumɔɔɔ ni mɔ ko kpɛɔ yiŋ ehaa amɛ. Kɛlɛ, mɛi komɛi hu yɛ ni ewa kɛha amɛ akɛ amɛ diɛŋtsɛ amɛaakpɛ amɛyiŋ yɛ saji ni he hiaa lɛ ahe. Mɛi komɛi taoɔ ŋaawoo yɛ woji amli loo kɛjɛɔ ŋaawolɔi adɛŋ, ni bei komɛi po lɛ, amɛfiteɔ shika babaoo koni mɔ ko aye abua amɛ kɛkpɛ amɛyiŋ.\n2 Wɔteŋ mɛi babaoo kã teŋ yɛ sane nɛɛ mli. Bei komɛi lɛ, wɔnuɔ he akɛ jeee wɔ esa akɛ wɔkpɛ yiŋ yɛ saji komɛi ahe, ni akɛ, wɔnyɛŋ wɔfee nɔ ko yɛ he; shi bei komɛi hu lɛ, wɔbaanyɛ wɔdamɔ nibii ni wɔsumɔɔ lɛ anɔ wɔkpɛ wɔyiŋ. (Gal. 6:5) Kɛ́ nakai eji po lɛ, ekolɛ ole akɛ jeee yiŋ ni okpɛɔ lɛ fɛɛ nilee yɔɔ mli loo amɛhe yɔɔ sɛɛnamɔ.\n3. Mɛni Yehowa kɛha wɔ ni baaye abua wɔ koni wɔkpɛ wɔyiŋ yɛ nilee mli, shi mɛni hewɔ bei komɛi lɛ ebɛ mlɛo akɛ wɔɔkpɛ wɔyiŋ lɛ?\n3 Akɛ Yehowa tsuji lɛ, eŋɔɔ wɔnaa akɛ ekɛ gbɛtsɔɔmɔi ni mli kã shi faŋŋ eha wɔ yɛ saji ni he hiaa yɛ wɔshihilɛ mli lɛ ahe. Wɔle akɛ, kɛ́ wɔkɛ gbɛtsɔɔmɔi nɛɛ tsu nii lɛ, ebaaha wɔkpɛ yiŋ ni baaha Yehowa tsui anyɔ emli, ni wɔbaaná he sɛɛ hu. Shi wɔbaanyɛ wɔkɛ naagbai loo shihilɛi komɛi akpe ni Biblia lɛ kɛ gbɛtsɔɔmɔ pɔtɛɛ ko hako yɛ he. Kɛ́ ebalɛ nakai lɛ, te esa akɛ wɔkpɛ wɔyiŋ wɔha tɛŋŋ? Akɛ nɔkwɛmɔnɔ lɛ, Biblia lɛ kɛɔ akɛ wɔkaju. (Efe. 4:28) Shi mɛni tuuntu ji juu? Mɛi komɛi kɛɔ akɛ kɛ́ mɔ ko kɔ nɔ ko ni jeee enɔ, ni nii lɛ jara waaa loo nii lɛ he miihia lɛ waa lɛ, no lɛ ejuko. Te wɔɔfee tɛŋŋ wɔkpɛ wɔyiŋ yɛ saji ni mɛi kɛɔ akɛ awoko mla pɔtɛɛ ko yɛ he lɛ ahe lɛ? Mɛni baaye abua wɔ ni wɔkpɛ wɔyiŋ yɛ saji ni tamɔ nɛkɛ lɛ ahe?\nOKƐ JWƐŊMƆ NI SA AKPƐ OYIŊ\n4. Bei pii kɛ́ wɔmiitao wɔkpɛ wɔyiŋ lɛ, mɛɛ ŋaa awoɔ wɔ?\n4 Bei pii lɛ, kɛ́ okɛɛ onyɛmi Kristofonyo ko akɛ ootao okpɛ oyiŋ yɛ sane ko ni he hiaa waa he lɛ, ekolɛ ebaakɛɛ bo akɛ esa akɛ okɛ jwɛŋmɔ ni sa akpɛ oyiŋ. Enɛ ji ŋaawoo kpakpa. Biblia lɛ bɔɔ wɔ kɔkɔ yɛ wɔhe oyai ni wɔɔye kɛkpɛ wɔyiŋ lɛ he akɛ: “Mɔ fɛɛ mɔ ni he tswaa shi lɛ, eyeɔ ohia.” (Abɛi 21:5, NW) Shi kɛ́ akɛɛ wɔkɛ jwɛŋmɔ ni sa akpɛ wɔyiŋ lɛ, te atsɔɔ tɛŋŋ? Ani nɔ ni etsɔɔ nɔŋŋ ji, wɔto wɔtsui shi, wɔjwɛŋ sane lɛ he jogbaŋŋ, wɔŋmɛ pɛpɛɛpɛ, ni wɔbɔ mɔdɛŋ akɛ wɔbaanu sane lɛ fɛɛ shishi dani wɔkpɛ wɔyiŋ? Enɛɛmɛi fɛɛ ahe miihia, shi jwɛŋmɔ ni sa ni wɔkɛaakpɛ wɔyiŋ lɛ biɔ babaoo fe enɛ.—Rom. 12:3; 1 Pet. 4:7.\n5. Mɛni hewɔ akɛ jwɛŋmɔ ni sa fɔɔɔ wɔ lɛ?\n5 Eji anɔkwale akɛ, akɛ jwɛŋmɔ ni sa fɔɔɔ wɔteŋ mɔ ko mɔ ko. Mɛni hewɔ? Ejaakɛ afɔ wɔ fɛɛ yɛ esha mli, ni wɔyeee emuu, ni enɛ hewɔ lɛ hela mɔɔ wɔ ni wɔnyɛɛɛ wɔsusu nii ahe yɛ gbɛ ni eye emuu nɔ. (Lala 51:7; Rom. 3:23) Kɛfata he lɛ, tsutsu ko lɛ, Satan ‘shwila’ wɔteŋ mɛi babaoo ajwɛŋmɔ, ni wɔleee Yehowa kɛ ejalɛ taomɔ nii lɛ ahe nɔ ko. (2 Kor. 4:4; Tito 3:3) Enɛ hewɔ lɛ, ekɔɔɔ he eko bei abɔ ni wɔbaahe kɛjwɛŋ sane ni esa akɛ wɔkpɛ wɔyiŋ yɛ he lɛ nɔ lɛ, ekolɛ wɔbaakpɛ yiŋ ni ejaaa, ejaakɛ wɔdamɔɔ nɔ ni wɔsusuɔ akɛ ehi ni nilee yɔɔ mli lɛ nɔ wɔkpɛɔ wɔyiŋ.—Abɛi 14:12.\n6. Mɛni baaye abua wɔ ni wɔná jwɛŋmɔ ni sa?\n6 Eyɛ mli akɛ wɔyeee emuu moŋ, shi Yehowa, wɔŋwɛi Tsɛ lɛ eye emuu yɛ nɔ fɛɛ nɔ mli. (5 Mose 32:4) Miishɛɛ sane ji akɛ, eye ebua wɔ ní wɔtsake bɔ ni wɔsusuɔ nii ahe wɔhaa lɛ, koni wɔná jwɛŋmɔ ni sa. (Nyɛkanea 2 Timoteo 1:7.) Akɛ Kristofoi lɛ, wɔmiisumɔ ni wɔsusu nii ahe, wɔjwɛŋ nii anɔ, ni wɔfee wɔnii fɛɛ yɛ nilee mli. Esa akɛ wɔbɔ mɔdɛŋ wɔkase bɔ ni Yehowa susuɔ nii ahe, enuɔ nii ahe, kɛ bɔ ni efeɔ enii ehaa lɛ.\n7, 8. Gbaa niiashikpamɔ ko ni tsɔɔ akɛ mɔ ko baanyɛ ekɛ jwɛŋmɔ ni sa akpɛ eyiŋ, ekɔɔɔ he eko naagbai kɛ nɔnyɛi ni ekɛkpeɔ.\n7 Nɔkwɛmɔnɔ ko nɛ. Efɔɔ kaa akɛ kɛ́ mɛi ni eyahi maŋ kroko nɔ lɛ fɔ lɛ, amɛkɛ gbekɛ lɛ yahaa amɛwekumɛi yɛ amɛmaŋ bɔni afee ni amɛnyɛ amɛya nɔ amɛtsu nii yɛ maŋ nɔ ni amɛyɔɔ lɛ ni amɛná shika. * Be ko lɛ, yoo ko ni yɔɔ maŋsɛɛ lɛ fɔ binuu fɛfɛo. Akɛ lɛ bɔi Biblia lɛ kasemɔ yɛ nakai beaŋ, ni ekɛ nɔ ni ekaseɔ lɛ tsuɔ nii. Enanemɛi kɛ ewekumɛi nyɛ ekɛ ewu lɛ nɔ ní amɛkɛ abifao lɛ ayaha nuu lɛ fɔlɔi yɛ amɛmaŋ. Shi yoo lɛ ekase yɛ Biblia lɛ mli akɛ, Nyɔŋmɔ miisumɔ ni lɛ kɛ ewu lɛ atsɔse gbekɛ lɛ, ni amɛkwɛ lɛ. (Lala 127:3; Efe. 6:4) Ani esa akɛ enyiɛ kusum ni mɛi babaoo naa lɛ akɛ eja lɛ sɛɛ, akɛni mɛi fɛɛ feɔ nakai lɛ hewɔ? Aloo esa akɛ ekɛ nɔ ni ekaseɔ yɛ Biblia lɛ mli lɛ atsu nii, kɛ́ no baaha ehe afĩ lɛ yɛ shika gbɛfaŋ loo mɛi awie ashi lɛ po? Kɛ́ bo ni lɛ, mɛni obaafee?\n8 Bɔ ni nɔnyɛɛ ni mɛi kɛba yoo lɛ nɔ lɛ ha ehao sɔŋŋ hewɔ lɛ, eha Yehowa le bɔ ni enuɔ he ehaa lɛ yɛ sɔlemɔ mli, ni ebi ni etsɔɔ lɛ gbɛ. Beni ekɛ nyɛmi yoo ni kɛ lɛ kaseɔ nii lɛ kɛ mɛi krokomɛi ni yɔɔ asafo lɛ mli lɛ susu sane lɛ he lɛ, enu bɔ ni Yehowa susuɔ yɛ sane lɛ he lɛ shishi. Eyɔse hu akɛ, kɛ́ ekɛ ebi lɛ yaha ewu lɛ fɔlɔi lɛ, no haŋ gbekɛ lɛ aná suɔmɔ eha amɛ akɛ fɔlɔi beni edaa lɛ. Beni ejwɛŋ nɔ ni Biblia lɛ kɛɔ yɛ sane lɛ he lɛ he jogbaŋŋ sɛɛ lɛ, ekpɛ eyiŋ akɛ ekɛ gbekɛ lɛ eyaŋ, ejaakɛ nakai feemɔ ejaaa. Beni nuu lɛ na yelikɛbuamɔ ni asafoŋbii lɛ kɛhaa eŋa lɛ, kɛ bɔ ni gbekɛ lɛ yɔɔ miishɛɛ kɛ gbɔmɔtsoŋ hewalɛ kpakpa lɛ, eha akɛ lɛ bɔi Biblia lɛ kasemɔ, ni lɛ hu ebɔi asafoŋ kpeeiyaa.\n9, 10. Kɛ́ akɛɛ wɔkɛ jwɛŋmɔ ni sa akpɛ wɔyiŋ lɛ, te atsɔɔ tɛŋŋ, ni te wɔɔfee tɛŋŋ wɔfee nakai lɛ?\n9 Nɔkwɛmɔnɔ kome kɛkɛ nɛ, shi ehaa wɔnaa akɛ jeee nɔ ni wɔ loo mɛi susuɔ akɛ ehi lɛ sɛɛ ni wɔɔnyiɛ lɛ ji nɔ ni tsɔɔ akɛ wɔkɛ jwɛŋmɔ ni sa miikpɛ wɔyiŋ. Wɔjwɛŋmɔ kɛ wɔtsui ni yeee emuu lɛ baanyɛ afee tamɔ watsi ni etee oya fe nine loo ekpe sɛɛ. Kɛ́ wɔdi sɛɛ lɛ, ebaanyɛ ekɛ naagbai aba. (Yer. 17:9) Kɛ́ wɔsumɔɔɔ ni wɔnáa naagba lɛ, no lɛ esa akɛ wɔkwɛ akɛ bɔ ni wɔsusuɔ nii ahe lɛ kɛ Nyɔŋmɔ gbɛtsɔɔmɔi kpãa gbee.—Nyɛkanea Yesaia 55:8, 9.\n10 Biblia lɛ kɛ ŋaawoo ni nilee yɔɔ mli nɛɛ haa wɔ akɛ: “Okɛ ohiɛ afɔ̃ Yehowa nɔ kɛ otsui fɛɛ, ni okɛ ohe akakpasa bo diɛŋtsɛ ojwɛŋmɔ; kaimɔ lɛ yɛ ogbɛi fɛɛ mli, ni lɛ eeejaje otempɔŋi lɛ!” (Abɛi 3:5, 6) Kadimɔ akɛ Biblia lɛ kɛɛ, “okɛ ohe akakpasa bo diɛŋtsɛ ojwɛŋmɔ.” Ni etsa nɔ akɛ, “kaimɔ [Yehowa].” Yehowa pɛ yɔɔ jwɛŋmɔ ni sa ni eye emuu. No hewɔ lɛ, be fɛɛ be ni ebaabi ni wɔkpɛ wɔyiŋ yɛ sane ko he lɛ, esa akɛ wɔkwɛ Biblia lɛ mli, ni wɔkwɛ Nyɔŋmɔ susumɔ yɛ sane lɛ he, koni wɔkpɛ wɔyiŋ tamɔ bɔ ni Nyɔŋmɔ baakpɛ eyiŋ lɛ. Kɛ́ wɔsusu nii ahe taakɛ Yehowa feɔ lɛ, no tsɔɔ akɛ wɔyɛ jwɛŋmɔ ni sa.\nTSƆSEMƆ OHENUMƆ NII LƐ\n11. Mɛni esa akɛ mɔ ko afee koni enyɛ ekpɛ eyiŋ yɛ nilee mli?\n11 Ebɛ mlɛo akɛ wɔɔkase bɔ ni wɔɔfee wɔkpɛ wɔyiŋ yɛ nilee mli, ni wɔtsu wɔyiŋkpɛɛ lɛ he nii. Enɛ baanyɛ afee nɔ ni wa, titri lɛ kɛha mɛi ni abaptisi amɛ etsɛko loo mɛi ni kpaako amɛyaa amɛhiɛ yɛ anɔkwale lɛ mli lɛ. Shi amɛ fɛɛ amɛbaanyɛ amɛya amɛhiɛ. Biblia lɛ tsɛɔ mɛi ni tamɔ nɛkɛ lɛ akɛ “fufɔoo,” ejaakɛ amɛtamɔ abifabii ni miikase nyiɛmɔ. Susumɔ bɔ ni abifabii kaseɔ nyiɛmɔ fiofio lɛ he okwɛ. Dani amɛbaaye omanye lɛ, ja amɛfamɔ fiofio, ni amɛfee nakai shii abɔ. Nakai nɔŋŋ mumɔŋ abifabii ni miikase bɔ ni akɛ jwɛŋmɔ ni sa kpɛɔ yiŋ lɛ hu feɔ. Bɔfo Paulo kɛɛ akɛ, mɛi ni edara ji “mɛi ni fɔ ni amɛfɔɔ feemɔ lɛ eha amɛhenumɔ nii lɛ ele ekpakpa kɛ efɔŋ mlikpamɔ.” Wiemɔ ni ji, “fɔ ni amɛfɔɔ feemɔ,” kɛ ‘eha ele’ lɛ fɛɛ tsɔɔ akɛ esa akɛ wɔya nɔ wɔmia wɔhiɛ, ni nakai esa akɛ mɛi hei afee.—Nyɛkanea Hebribii 5:13, 14.\nKɛ́ wɔkpɛ wɔyiŋ jogbaŋŋ daa gbi lɛ, wɔtsɔseɔ wɔhenumɔ nii lɛ (Kwɛmɔ kuku 11)\n12. Te wɔɔfee tɛŋŋ wɔkase bɔ ni akpɛɔ yiŋ yɛ nilee mli lɛ?\n12 Taakɛ awie he kɛtsɔ hiɛ lɛ, daa gbi lɛ wɔkpɛɔ wɔyiŋ yɛ nibii babaoo he, ewuji kɛ bibii fɛɛ. Niiamlitaomɔ ko ni afee lɛ tsɔɔ akɛ, wɔsusuuu yiŋ ni wɔkpɛɔ daa gbi lɛ amli oha mlijaa 40 he kɛtsɔɔɔ hiɛ dani wɔfeɔ, ejaakɛ nakai nibii ni wɔfeɔ lɛ eka wɔhe. Akɛ nɔkwɛmɔnɔ lɛ, daa leebi lɛ esa akɛ okpɛ oyiŋ yɛ atade ni obaawo he. Ekolɛ obaasusu akɛ enɛ jeee nɔ ko, ni ehe ehiaaa ni osusu he pii, titri lɛ kɛ́ ooye oyai. Shi ehe miihia ni okwɛ akɛ nɔ ni owoɔ lɛ ji nɔ ni esa akɛ Yehowa tsulɔ awo lo. (2 Kor. 6:3, 4) Kɛ́ oyaahe atade lɛ, ekolɛ obaasusu bɔ ni akpɛ lɛ aha kɛ nɔ ni eba nɔ ehee lɛ he. Shi ani okwɛɔ akɛ eyɛ hiŋmɛi nɔ ni ejara hi? Kɛ́ wɔkpɛ yiŋ ni ja yɛ nibii bibii tamɔ enɛɛmɛi amli lɛ, ebaaha wɔtsɔse wɔhenumɔ nii lɛ, ni no baaye abua wɔ ni wɔkpɛ yiŋ ni ja yɛ saji wuji amli.—Luka 16:10; 1 Kor. 10:31.\nNÁ SHWELƐ NI MLI WA KƐFEE NƆ NI JA\n13. Mɛni baaye abua wɔ koni wɔnyɛ wɔtsu wɔyiŋkpɛi ahe nii?\n13 Wɔ fɛɛ wɔle akɛ srɔtofeemɔ yɛ yiŋ ni ja ni aaakpɛ kɛ ehe nii ni aaatsu lɛ mli. Akɛ nɔkwɛmɔnɔ lɛ, mɛi komɛi ni miisumɔ ni amɛkpa tawa shɛremɔ lɛ nyɛɛɛ akpa, ejaakɛ shwelɛ ni amɛyɔɔ akɛ amɛkpa lɛ mli waaa. Esa akɛ wɔná shwelɛ ni mli wa ni wɔkɛtsu nɔ ni wɔkpɛ wɔyiŋ akɛ wɔbaafee lɛ he nii. Mɛi komɛi kɛ shwelɛ ni wɔyɔɔ kɛha nɔ ko feemɔ lɛ toɔ tabai ni yɔɔ wɔniji kɛ wɔnaji amli lɛ he. Babaoo ni wɔkɛ tabai nɛɛ tsuɔ nii lɛ, babaoo ni amɛnáa hewalɛ ji no. Kɛ́ wɔkɛfɔɔɔ nitsumɔ lɛ, amɛbaagbɔjɔ. Belɛ, mɛni baaye abua wɔ koni wɔha shwelɛ ni wɔyɔɔ kɛha nɔ ko feemɔ lɛ mli awa, ni wɔtsu wɔyiŋkpɛi ahe nii? Esa akɛ wɔkɛ wɔhe afɔ̃ Yehowa nɔ kɛha yelikɛbuamɔ.—Nyɛkanea Filipibii 2:13.\n14. Mɛni ye ebua Paulo ni enyɛ efee nɔ ni ele akɛ esa akɛ efee lɛ?\n14 Paulo ná enɛ mli niiashikpamɔ. Be ko lɛ ewie akɛ: “Suɔmɔ lɛ miyɛ eko moŋ, shi ekpakpafeemɔ ni ebɔ mi.” Ele nɔ ni etaoɔ efee loo nɔ ni esa akɛ efee, shi bei komɛi lɛ nɔ ko haaa enyɛ efee. Ewie akɛ: “Mimligbɛ gbɔmɔ lɛ mii shɛɔ yɛ Nyɔŋmɔ mla lɛ he; shi minaa mla kroko yɛ mihenii lɛ amli ni kɛ mijwɛŋmɔ mla lɛ wuɔ ta ni eŋɔɔ mi nom ehaa esha mla lɛ ni yɔɔ mihenii lɛ amli lɛ.” Ani hiɛnɔkamɔ ko bɛ kɛha lɛ? Dabida. Ewie akɛ: “Miitsɔ wɔ-Nuŋtsɔ Yesu Kristo nɔ miida Nyɔŋmɔ shi.” (Rom. 7:18, 22-25) Ewie yɛ he kroko hu akɛ: “Minyɛɔ nii fɛɛ mifeɔ yɛ mɔ ni wajeɔ mi . . . lɛ mli.”—Fil. 4:13.\n15. Mɛni hewɔ esa akɛ wɔkpɛ wɔyiŋ akɛ wɔbaafee nɔ ni ja lɛ?\n15 Eyɛ faŋŋ akɛ, kɛ́ wɔmiitao ni wɔsa Nyɔŋmɔ hiɛ lɛ, esa akɛ wɔkpɛ wɔyiŋ akɛ wɔbaafee nɔ ni ja, ni wɔtsu wɔyiŋkpɛɛ lɛ he nii. Kaimɔ nɔ ni Elia kɛɛ Baal jálɔi lɛ kɛ Israelbii hemɔkɛyeli kwalɔi lɛ yɛ Karmel Gɔŋ lɛ nɔ lɛ. Ekɛɛ amɛ akɛ: “Mɛɛ beyinɔ nɔŋŋ nyɛdidãa yɛ saji enyɔ teŋ kɛyashi? Kɛji Yehowa ji Nyɔŋmɔ lɛ, nyɛnyiɛa esɛɛ; shi kɛji Baal ni lɛ, no lɛ nyɛnyiɛa esɛɛ!” (1 Maŋ. 18:21) Israelbii lɛ le akɛ esa akɛ amɛjá Yehowa pɛ, shi ‘amɛmiididãa yɛ saji enyɔ teŋ,’ ejaakɛ amɛmiijá Yehowa kɛ Baal fɛɛ. Shi esoro Yoshua kwraa, ejaakɛ yɛ afii ni tsɔ hiɛ lɛ amli lɛ, efee nɔkwɛmɔnɔ kpakpa eha Israelbii lɛ beni ekɛɛ amɛ akɛ: “Kɛji esaaa nyɛhiɛ akɛ nyɛaasɔmɔ Yehowa lɛ, no lɛ ŋmɛnɛ gbi nɛɛ nyɛkɔa mɔ ni nyɛaasɔmɔ . . . Shi mi lɛ, mikɛ miwe lɛ, wɔɔsɔmɔ Yehowa!” (Yosh. 24:15) Mɛni jɛ efai shi ni etswa lɛ mli kɛba? Yehowa ha Yoshua kɛ mɛi fɛɛ ni kɔ gbɛ ni ekɔ lɛ tee Shiwoo Shikpɔŋ, ni ji “shikpɔŋ ni fufɔ kɛ wo hoɔ yɛ nɔ” lɛ nɔ.—Yosh. 5:6.\nKPƐƐ OYIŊ YƐ NILEE MLI KONI AJƆƆ BO\n16, 17. Gbaa niiashikpamɔ ko ni tsɔɔ akɛ kɛ́ wɔkpɛ wɔyiŋ akɛ wɔkɛ nɔ ni Nyɔŋmɔ sumɔɔ lɛ baaye klɛŋklɛŋ gbɛhe lɛ, wɔnáa he sɛɛ.\n16 Susumɔ sane nɛɛ henɔ ko ni ba yɛ ŋmɛnɛŋmɛnɛ beaŋ lɛ he okwɛ. Nyɛmi nuu ko ni abaptisi lɛ etsɛko lɛ kɛ eŋa yɛ bii etɛ ni darako. Gbi ko lɛ, mɔ ko ni ekɛtsuɔ nii lɛ kɛɛ lɛ akɛ amɛshi he ni amɛtsuɔ nii yɛ lɛ ni amɛyabi nitsumɔ yɛ he ko ni abaawo amɛ nyɔmɔ babaoo, ni abaaha amɛ nibii krokomɛi hu afata he. Wɔnyɛmi nuu lɛ jwɛŋ sane lɛ he waa, ni esɔle yɛ he. Eyɛ mli akɛ awooo lɛ nyɔmɔ babaoo yɛ he ni etsuɔ nii yɛ amrɔ nɛɛ moŋ, shi yiŋtoo hewɔ ni eyatao nitsumɔ yɛ jɛmɛ lɛ ji, koni ená otsii anaagbee lɛ ni enyɛ ekɛ eweku lɛ aya asafoŋ kpeei kɛ shiɛmɔ. Eyɔse akɛ kɛ́ eyabi nitsumɔ kroko lɛ, enaŋ nakai be lɛ—kɛ́ ebaaná po lɛ, ja etsu nii yɛ jɛi kɛyashi be ko dã. Kɛ́ bo ni lɛ, mɛni obaafee?\n17 Beni nyɛmi nuu lɛ jwɛŋ bɔ ni nitsumɔ lɛ baasa ekɛ Yehowa teŋ wekukpaa lɛ he lɛ sɛɛ lɛ, ekpoo nitsumɔ ni kulɛ abaawo lɛ nyɔmɔ babaoo lɛ. Kɛ́ okwɛ lɛ, sɛɛ mli lɛ, eshwa ehe akɛ ekpɛ eyiŋ nakai? Eshwaaa ehe kɔkɔɔkɔ. Enu he akɛ, sɛɛnamɔ yɛ he waa akɛ ekɛ eweku lɛ aaatsi amɛbɛŋkɛ Yehowa fe shika babaoo ni ebaaná lɛ. Ekɛ eŋa lɛ mii shɛ amɛhe waa beni amɛbiyoo nukpa ni eye afii nyɔŋma lɛ kɛɛ amɛ akɛ esumɔɔ amɛ, esumɔɔ nyɛmimɛi lɛ, ni esumɔɔ Yehowa hu waa lɛ. Gbekɛ yoo lɛ kɛɛ akɛ, eetao ejɔɔ ewala nɔ eha Yehowa ni abaptisi lɛ. Ená nɔkwɛmɔnɔ kpakpa ni etsɛ fee kɛtsɔ Yehowa jámɔ ni ekɛye klɛŋklɛŋ gbɛhe yɛ eshihilɛ mli lɛ he sɛɛ!\nKpɛɛ oyiŋ yɛ nilee mli koni oná miishɛɛ yɛ Nyɔŋmɔ webii lɛ ateŋ (Kwɛmɔ kuku 18)\n18. Mɛni hewɔ esa akɛ wɔkpɛ wɔyiŋ yɛ nilee mli daa gbi lɛ?\n18 Taakɛ Mose nyiɛ Israelbii lɛ ahiɛ kɛtsɔ ŋa lɛ nɔ lɛ, Yesu Kristo, ni ji Mose Kpeteŋkpele lɛ hu etee nɔ enyiɛ Yehowa jálɔi anɔkwafoi lɛ ahiɛ yɛ Satan je nɛɛ mli afii babaoo. Ni taakɛ Yoshua nyiɛ Israelbii lɛ ahiɛ kɛtee Shiwoo Shikpɔŋ lɛ nɔ lɛ, etsɛŋ Yesu, ni ji Yoshua Kpeteŋkpele lɛ baakpata jeŋ fɔŋ nɛɛ hiɛ, ni enyiɛ esɛɛnyiɛlɔi lɛ ahiɛ kɛya jalɛ jeŋ hee ni awo he shi lɛ mli. (2 Pet. 3:13) No hewɔ lɛ, amrɔ nɛɛ jeee be ni esa akɛ wɔku wɔsɛɛ kɛya bɔ ni tsutsu lɛ wɔsusuɔ nii ahe, wɔsá jeŋba, nibii ni tsutsu lɛ wɔbuɔ akɛ amɛja kɛ nɔ wɔbuɔ akɛ amɛjaaa, kɛ otii ni kulɛ wɔkɛmamɔ wɔhiɛ lɛ ahe. Amrɔ nɛɛ ji be ni esa akɛ wɔle bɔ ni Nyɔŋmɔ sumɔɔ ni wɔhi shi wɔha. (Rom. 12:2; 2 Kor. 13:5) Eba akɛ, daa gbi lɛ obaakpɛ oyiŋ yɛ nilee mli koni Nyɔŋmɔ ajɔɔ bo kɛya naanɔ.—Nyɛkanea Hebribii 10:38, 39.\n^ kk. 7 Yiŋtoo kroko hewɔ ni mɛi feɔ enɛ ji, koni tsɛ lɛ loo nyɛ lɛ fɔlɔi lɛ kɛ amɛnabii lɛ atsɔɔ amɛnanemɛi kɛ amɛwekumɛi.\nKɛmaje Mɔ Ko Kɛmaje Mɔ Ko Kpɛɛ Oyiŋ yɛ Nilee Mli


Bɔfo Paulo Kɛ Mla Lɛ Fã Ehe\n‘Nyɛboa Minaa Ni Mibajie Nɛɛ Toi’\nPaulo fã anɔkwale lɛ he yɛ mɛi fɔji asafo yuu srɔtoi kɛ Akuashɔŋ lɛ hiɛ\nEdamɔ Bɔfoi lɛ Asaji 21:18–23:10 lɛ nɔ\n1, 2. Mɛni ha bɔfo Paulo ba Yerusalem lɛ, ni mɛɛ naagbai ekɛbaakpe?\nSHIKOME ekoŋŋ lɛ, Paulo eba Yerusalem! Enyiɛ enɔ gbɛjegbɛi leleoi ni nɔ efee hoo lɛ anɔ. Yehowa kɛ maŋ nɛɛ mli bii etsu nii waa akɛ ewebii yɛ blema fe maŋ fɛɛ maŋ. Kɛ́ hooo kwraa lɛ, emli bii lɛ fɛɛ kɛ nakai sane lɛ shiɔ amɛtsitsi. Paulo le akɛ Kristofoi ni yɔɔ Yerusalem lɛ ateŋ mɛi pii kɛ amɛhiɛ fɔ̃ɔ nakai blema saji lɛ anɔ tuutu, ni no hewɔ lɛ amɛnyɛɛɛ amɛfee tsakemɔi ni baaha amɛkpɛlɛ Yehowa yiŋtoo hee lɛ nɔ yɛ amɛshihilɛ mli. Enɛ hewɔ lɛ, beni Paulo yɔɔ Efeso tɔ̃ɔ lɛ, eyɔse akɛ Kristofoi komɛi yɛ Yerusalem ní amɛnuuu shishi akɛ Yehowa kɛ Yudafoi agbɛjianɔtoo lɛ tsuuu nii dɔŋŋ. Enɛ kɛ heloonaa nibii ni he hiaa yɛ Yerusalem lɛ ji nibii ni tsirɛ lɛ ni eku esɛɛ kɛba maŋ kpeteŋkpele nɛɛ mli lɛ. (Bɔf. 19:21) Eyɛ mli akɛ Paulo le akɛ ebaanyɛ ekɛ oshara akpe yɛ maŋ nɛɛ mli moŋ, shi eku esɛɛ eba.\n2 Amrɔ nɛɛ mɛɛ naagbai Paulo kɛbaakpe yɛ Yerusalem? Nɔ̃ kome ji akɛ, Kristofoi lɛ ateŋ mɛi ni ehe saji ni ejaaa ní atã atsɔɔ amɛ lɛ miigba amɛnaa lɛ baate shi amɛwo lɛ. Shi Kristo henyɛlɔi lɛ ji mɛi ni baate shi amɛwo Paulo waa fe fɛɛ. Amɛbaafolɔ enaa, amɛbaayi lɛ, ni amɛbaabɔ mɔdɛŋ akɛ amɛgbe lɛ. Shi basabasafeemɔi nɛɛ hu baaha Paulo aná hegbɛ ni ekɛjie enaa. Heshibaa, ekãa, kɛ hemɔkɛyeli ni ekɛtsu shihilɛi nɛɛ ahe nii lɛ ji nɔkwɛmɔnɔ kpakpa kɛha Kristofoi ni yɔɔ ŋmɛnɛ lɛ. Nyɛhaa wɔsusua saji nɛɛ ahe wɔkwɛa.\n“Amɛwo Nyɔŋmɔ Hiɛ Nyam” (Bɔfoi lɛ Asaji 21:18-20a)\n3-5. (a) Mɛɛ kpee Paulo tee yɛ Yerusalem, ni mɛni he asusu yɛ nakai kpee lɛ shishi? (b) Mɛni wɔbaanyɛ wɔkase kɛjɛ kpe ni Paulo kɛ asafoŋ onukpai lɛ kpe yɛ Yerusalem lɛ mli?\n3 Beni Paulo kɛ enanemɛi lɛ yashɛ Yerusalem lɛ, enɔ jetsɛremɔ lɛ amɛtee amɛyana asafoŋ onukpai lɛ. Atsĩii bɔfoi lɛ ateŋ mɛi ni yɔɔ wala mli yɛ nakai beaŋ lɛ ateŋ mɔ ko tã yɛ amaniɛbɔɔ lɛ mli; ekolɛ no mli lɛ amɛ fɛɛ amɛtee amɛyaasɔmɔ yɛ je lɛŋ hei krokomɛi. Shi kɛlɛ, Yesu nyɛmi Yakobo yɛ jɛmɛ lolo. (Gal. 2:9) Ekã shi faŋŋ akɛ Yakobo ji mɔ ni sɔmɔ akɛ sɛinɔtalɔ beni ‘onukpai lɛ fɛɛ yɔɔ jɛmɛ’ ní amɛkɛ Paulo kpe lɛ.—Bɔf. 21:18.\n4 Paulo ŋa asafoŋ onukpai lɛ, ni “egba nibii ni Nyɔŋmɔ tsɔ esɔɔmɔ lɛ nɔ etsu yɛ jeŋmaji lɛ ateŋ lɛ ekomekome.” (Bɔf. 21:19) Ekã shi faŋŋ akɛ enɛ wo nyɛmimɛi lɛ hewalɛ naakpa. Wɔ hu kɛ́ wɔnu bɔ ni shiɛmɔ nitsumɔ lɛ shwereɔ yɛ maji krokomɛi anɔ lɛ ahe saji lɛ, ewoɔ wɔ hewalɛ naakpa.—Abɛi 25:25.\n5 Beni Paulo wieɔ ni eshɛ he ko lɛ, ekã shi faŋŋ akɛ etsĩ onia ni ekɛjɛ Europa kɛba lɛ tã. Eyɛ faŋŋ akɛ suɔmɔ ni nyɛmimɛi ni yɔɔ maŋsɛɛ nɛɛ jie lɛ kpo lɛ ha mɛi ni boɔ Paulo toi lɛ atsui nyɔ amɛmli waa. Amaniɛbɔɔ lɛ tsɔɔ akɛ beni asafoŋ onukpai lɛ nu Paulo wiemɔ lɛ, “amɛwo Nyɔŋmɔ hiɛ nyam”! (Bɔf. 21:20a) Nakai nɔŋŋ hu ŋmɛnɛ lɛ, mɛi ni osharai wuji ninaa amɛ loo amɛyeɔ helai ni mli wawai lɛ atsui nyɔɔ amɛmli waa kɛ́ amɛnyɛmimɛi Kristofoi lɛ ye amɛbua amɛ yɛ be ni sa mli, ní amɛkɛ amɛwiemɔi wo amɛ hewalɛ lɛ.\nMɛi Babaoo Kã He Amɛji “Mla lɛ He Hiɛdɔlɔi” (Bɔfoi lɛ Asaji 21:20b, 21)\n6. Mɛɛ naagba aha Paulo le?\n6 Asafoŋ onukpai lɛ ha Paulo le akɛ ehe saji ni ejaaa ni agbɛ ashwã lɛ kɛ naagba ko eba Yudea. Amɛkɛɛ akɛ: “Anyɛmi, kwɛmɔ Yudafoi akpei abɔ ni ehé eye nɛɛ; ni amɛ fɛɛ, mla lɛ he hiɛdɔlɔi ji amɛ. Shi abatã ohe sane ahã amɛ, akɛ otsɔɔ Yudafoi ni yɔɔ jeŋmaji lɛ ateŋ lɛ akɛ amɛkwa Mose, ni okɛɔ akɛ amɛkafolɔ amɛbii aketia, ni asaŋ amɛkanyiɛ amɛkusum nii asɛɛ.” *—Bɔf. 21:20b, 21.\n7, 8. (a) Mɛɛ susumɔ ni ejaaa Kristofoi ni yɔɔ Yudea lɛ ateŋ mɛi pii ná? (b) Mɛni hewɔ susumɔ ni ejaaa ni Yudafoi komɛi ni etsɔmɔ Kristofoi lɛ ná lɛ etsɔɔɔ akɛ amɛji hemɔkɛyeli kwalɔi lɛ?\n7 Mɛni hewɔ Kristofoi babaoo kã he amɛji Mose Mla lɛ he hiɛdɔlɔi, be mli ni nɔ ni fa fe afii 20 eho kɛjɛ beni akɛ nakai Mla lɛ ba naagbee lɛ? (Kol. 2:14) Yɛ afi 49 Ŋ.B. lɛ, bɔfoi lɛ kɛ onukpai lɛ ni kpeɔ yɛ Yerusalem lɛ ŋma wolo amɛyaha asafoi lɛ ni amɛtsɔɔ akɛ ehe ehiaaa ni Jeŋmajiaŋbii héyelilɔi lɛ afolɔ ketia ní amɛye Mose Mla lɛ nɔ. (Bɔf. 15:23-29) Shi nakai wolo lɛ etsĩii Yudafoi héyelilɔi ní amɛteaŋ mɛi babaoo nuuu shishi ákɛ akɛ Mose Mla lɛ ekpa nitsumɔ lɛ tã.\n8 Ani susumɔ ni ejaaa ni nakai Yudafoi héyelilɔi lɛ ná lɛ tsɔɔ akɛ esaaa akɛ akpɛlɛ amɛnɔ akɛ Kristofoi? Dabi. Jeee akɛ tsutsu ko lɛ amɛjá wɔji ni amrɔ nɛɛ amɛmiiya nɔ amɛmiiye nakai wɔŋjamɔ mli kusumii lɛ anɔ. Yehowa ji mɔ ni kɛ Mla ní nakai Yudafoi héyelilɔi lɛ buɔ akɛ ehe hiaa waa lɛ ha. Nɔ ko bɛ nakai mla lɛ mli ni ji daimonioi anifeemɔ loo nifeemɔ ni ejaaa gbɛ. Shi nakai Mla lɛ tsu kpaŋmɔ momo lɛ he nii, ni amrɔ nɛɛ Kristofoi yɛ kpaŋmɔ hee lɛ shishi. Mla kpaŋmɔ lɛ nɔ yeli be eho kɛha anɔkwa jálɔi. Hebri Kristofoi ni ji Mla lɛ he hiɛdɔlɔi lɛ nuuu nibii ashishi jogbaŋŋ ni amɛbɛ nɔmimaa tsɔ yɛ Kristofoi asafo lɛ mli. Esa akɛ amɛtsake amɛsusumɔ ni amɛha ekɛ anɔkwale ni Nyɔŋmɔ jieɔ lɛ kpo fiofio lɛ akpã gbee. *—Yer. 31:31-34; Luka 22:20.\n“Sane ni Abagba Amɛ yɛ Ohe lɛ Bɛŋ” (Bɔfoi lɛ Asaji 21:22-26)\n9. Mɛni Paulo tsɔɔ yɛ Mose Mla lɛ he?\n9 Ni saji ni awie yɛ Paulo he akɛ eetsɔɔ Yudafoi ni yɔɔ jeŋmaji lɛ amli akɛ “amɛkafolɔ amɛbii aketia, ni asaŋ amɛkanyiɛ amɛkusum nii asɛɛ” lɛ hu? Paulo ji jeŋmaji abɔfo, ni eha Jeŋmajiaŋbii lɛ ye yiŋ ní akpɛ akɛ esaaa akɛ Jeŋmajiaŋbii lɛ yeɔ Mla lɛ nɔ lɛ nɔ. Ni eha ana faŋŋ hu akɛ mɔ fɛɛ mɔ ní baabɔ mɔdɛŋ akɛ ekɔne Jeŋmajiaŋbii héyelilɔi lɛ ayiŋ akɛ amɛha afolɔ amɛ ketia kɛtsɔɔ akɛ amɛyɛ Mose Mla lɛ shishi lɛ miitsɔɔ tsɔɔmɔ ní ejaaa. (Gal. 5:1-7) Paulo shiɛ sanekpakpa lɛ etsɔɔ Yudafoi ni yɔɔ maji ni etee mli lɛ amli lɛ hu. Ekã shi faŋŋ akɛ eha amɛteaŋ mɛi ni kpɛlɛ anɔkwale lɛ nɔ lɛ le akɛ Yesu gbele lɛ egu Mla lɛ, ni ákɛ hemɔkɛyeli nɔ adamɔɔ abuɔ mɔ ko jalɔ, shi jeee Mla lɛ nitsumɔi.—Rom. 2:28, 29; 3:21-26.\n10. Mɛɛ susumɔ ni ja Paulo ná yɛ Mla lɛ kɛ ketiafoo he?\n10 Kɛlɛ, Paulo eteee shi ewooo mɛi ni nu he akɛ esa akɛ amɛkɛ amɛhe awo Yudafoi lɛ anifeemɔi komɛi amli, tamɔ nii ni esaaa akɛ atsuɔ yɛ Hejɔɔmɔ Gbi lɛ nɔ, loo niyenii komɛi ni esaaa akɛ ayeɔ lɛ. (Rom. 14:1-6) Ni agbɛnɛ hu ewooo mla yɛ ketiafoo he. Yɛ anɔkwale mli lɛ, Paulo fo Timoteo ketia, bɔni afee ni Yudafoi lɛ akakpoo Timoteo, ejaakɛ amɛle akɛ etsɛ lɛ Helanyo ni. (Bɔf. 16:3) Ketiafoo ji mɔ aŋkro yiŋkpɛɛ. Paulo kɛɛ Galatabii lɛ akɛ: “Jeee ketiafoo ni nyɛɔ nɔ ko efeɔ, ni jeee foo hu, shi moŋ hemɔkɛyeli ni tsɔɔ suɔmɔ nɔ etsuɔ nii lɛ ni.” (Gal. 5:6) Shi kɛlɛ kɛ́ mɔ ko ha afo lɛ ketia koni ekɛtsɔɔ akɛ eyɛ Mla lɛ shishi, loo esusu akɛ ketiafoo baaha Yehowa akpɛlɛ enɔ lɛ, no tsɔɔ akɛ ebɛ hemɔkɛyeli.\n11. Mɛɛ gbɛtsɔɔmɔ asafoŋ onukpai lɛ kɛha Paulo, ni mɛni enɔ yeli baabi? (Kwɛmɔ shishigbɛ niŋmaa lɛ hu.)\n11 No hewɔ lɛ, eyɛ mli akɛ Paulo he saji ni atã lɛ ejaaa kwraa moŋ, shi nakai saji lɛ kã he eegba Yudafoi héyelilɔi lɛ anaa. Enɛ ha asafoŋ onukpai lɛ kɛ gbɛtsɔɔmɔ ha Paulo akɛ: “Wɔyɛ hii ejwɛ ní ewo shi; ŋɔɔ amɛ ni okɛ amɛ fɛɛ ayatsuu nyɛhe, ni owo nɔ ni ahaa lɛ oha amɛ, koni amɛshɛ amɛyi, ni mɛi lɛ fɛɛ ana akɛ, sane ni abagba amɛ yɛ ohe lɛ bɛŋ, shi moŋ bo diɛŋtsɛ tete obaa ojeŋ yɛ mla lɛ naa, ni oyeɔ nɔ.” *—Bɔf. 21:23, 24.\n12. Mɛɛ gbɛ nɔ Paulo efeee kpɛŋŋ shi moŋ ekpɛlɛ ŋaa ni asafoŋ onukpai ni yɔɔ Yerusalem lɛ wo lɛ lɛ nɔ?\n12 Kulɛ Paulo baanyɛ akɛɛ akɛ jeee ehe saji ní ejaaa lɛ ji nɔ ni kɛ naagba lɛ eba, shi moŋ bɔ ni Yudafoi héyelilɔi lɛ ahiɛ dɔɔ Mose Mla lɛ he lɛ ni. Shi eesumɔ ni ebo asafoŋ onukpai lɛ atoi, bei abɔ ni nakai nibii lɛ eteee shi ewooo Nyɔŋmɔ shishitoo mlai lɛ. Mra mli lɛ eŋma akɛ: “Mɛi ni yɔɔ mla shishi lɛ, mitsɔ̃ tamɔ mɔ ko ni yɔɔ mla shishi hu miha amɛ, tsɛ mi diɛŋtsɛ mibɛ mla shishi, beni afee ni minine ashɛ mɛi ni yɔɔ mla shishi lɛ anɔ.” (1 Kor. 9:20) Yɛ shihilɛ nɛɛ mli lɛ, Paulo fee nibii ni asafoŋ onukpai ni yɔɔ Yerusalem lɛ kɛɛ efee lɛ, ni ebatsɔ “mɔ ko ni yɔɔ mla shishi.” Paulo kɛ enɛ fee nɔkwɛmɔnɔ kpakpa eha wɔ ŋmɛnɛ, koni wɔfee nibii ni asafoŋ onukpai lɛ kɛɔ wɔ akɛ wɔfee lɛ, ní wɔkama nɔ mi doo akɛ wɔbaafee nibii ni wɔsumɔɔ.—Heb. 13:17.\nROMA MLA LƐ KƐ ROMABII LƐ\nBei pii lɛ Roma nɔyelɔi lɛ kɛ amɛhe wooo kpokpai ni yɔɔ amɛnɔyeli shishi lɛ saji amli tsɔ. Kɛ́ wɔɔwie he lɛ, Yudafoi lɛ kɛ Yudafoi amla tsuɔ amɛsaji ahe nii. Akɛni basabasafeemɔ ni ba beni Paulo tee sɔlemɔwe lɛ miihe ekɛ naagba aba maŋ lɛ mli lɛ hewɔ ni Romabii lɛ kɛ amɛhe wo Paulo sane lɛ mli lɛ.\nRoma nɔyelɔi lɛ yɛ hewalɛ kpele yɛ mɛi foji fɛɛ ni jeee Romabii ní yɔɔ kpokpai ni Romabii lɛ yeɔ nɔ lɛ amli lɛ anɔ. Shi esoro bɔ ni nɔyelɔi lɛ kɛ mɛi ni Romabii ji amɛ lɛ yeɔ haa lɛ kwraa. * Kɛ́ mɔ ko ji Romanyo lɛ, enáa hegbɛi komɛi, ni mɛi buɔ hegbɛi nɛɛ waa yɛ nɔyeli lɛ mli fɛɛ. Ákɛ nɔkwɛmɔnɔ lɛ, yɛ Romabii lɛ amla naa lɛ, ejaaa gbɛ akɛ afimɔɔ Romanyo, loo ayiɔ lɛ beni abuko lɛ fɔ́, ejaakɛ nyɔji pɛ ji mɛi ni afeɔ amɛ nakai. Kɛ́ amralo ni yeɔ kpokpaa ko nɔ lɛ kpɛ yiŋ ko lɛ, mɛi ni ji Romabii lɛ yɛ hegbɛ akɛ amɛaaha akɛ sane lɛ aya Roma koni nɔyelɔ lɛ asaa akwɛ mli.\nMɛi baanyɛ amɛbatsɔmɔ Romabii yɛ gbɛi srɔtoi anɔ. Klɛŋklɛŋ nɔ lɛ ji akɛ, kɛ́ mɔ ko batsɔ Romanyo ni efɔ́ bii lɛ, abuɔ nakai bii lɛ fɛɛ akɛ Romabii. Yɛ bei komɛi amli hu lɛ, Roma nɔyelɔi lɛ kɛ maŋnyotsɔmɔ hegbɛ haa aŋkroaŋkroi, loo maŋtiasei, loo kpokpai komɛi, ni amɛkɛ enɛ juroɔ amɛ yɛ nibii kpakpai ní mɛi nɛɛ efee amɛha Roma maŋ lɛ hewɔ. Mɔ ko baanyɛ ebatsɔ Romanyo kɛ́ eji nyɔŋ shi ewo enuŋtsɔ ni ji Romanyo lɛ nyɔmɔ bɔni afee ni eye ehe, loo eji nyɔŋ shi enuŋtsɔ ni ji Romanyo lɛ ha eye ehe, loo mɔ lɛ ji asraafonyo ni efata Roma asraafoi lɛ ahe kɛwu tsutsu ko. Eeenyɛ efee akɛ yɛ shihilɛi komɛi amli hu lɛ mɔ ko baanyɛ ekɛ shika ahé maŋnyotsɔmɔ lɛ. Asafoiatsɛ nukpa Klaudio Lisia kɛɛ Paulo akɛ: “Shika pii mikɛhé nɛkɛ maŋnyotsɔmɔ nɛɛ.” Paulo kɛɛ lɛ akɛ: “Mi lɛ, fɔ́ akɛfɔ mi.” (Bɔf. 22:28) No hewɔ lɛ, eeenyɛ efee akɛ Paulo nanakaŋsowai lɛ eko ni ji nuu batsɔ Romanyo, tsɛ wɔleee bɔ ni fee ni ebalɛ nakai.\n^ kk. 52 Yɛ klɛŋklɛŋ afii 100 Ŋ.B. lɛ, ekã shi faŋŋ akɛ Romabii fioo ko pɛ hi Yudea. Yɛ afi 200 afii lɛ amli dani akɛ hegbɛ ha mɛi fɛɛ ni yɔɔ kpokpai ni Romabii lɛ yeɔ amɛnɔ lɛ amli akɛ amɛbaanyɛ amɛtsɔmɔ Romabii.\nBeni Paulo na akɛ ekuuu Ŋmalɛ mli shishitoo mla ko mli lɛ, eŋmɛɛ saji ahe. Ani bo hu ofeɔ nakai?\n“Esaaa akɛ Ehiɔ Jeŋ” (Bɔfoi lɛ Asaji 21:27–22:30)\n13. (a) Mɛni hewɔ Yudafoi komɛi fee hoo yɛ sɔlemɔwe lɛ? (b) Mɛɛ gbɛ nɔ atsɔ ahere Paulo yiwala?\n13 Nibii eyabaaa lɛ jogbaŋŋ yɛ sɔlemɔwe lɛ. Beni eshwɛ fioo ni abaagbe shiwoo gbii lɛ anaa lɛ, Yudafoi ni jɛ Asia lɛ na Paulo, amɛfolɔ enaa akɛ ekɛ Jeŋmajiaŋbii eba sɔlemɔwe lɛ, ni amɛtée basabasafeemɔ shi. Eji Roma asafoiatsɛ nukpa lɛ kɛ ehe wooo nɔ ni tee nɔ lɛ mli kulɛ, amɛbaayi Paulo amɛgbe lɛ. Roma asafoiatsɛ nukpa lɛ mɔ lɛ ni eyawo lɛ tsuŋ. Kɛjɛ nakai gbi lɛ nɔ kɛyaa lɛ, nɔ ni fa fe afii ejwɛ baaho dani abaaŋmɛɛ Paulo he. Kɛlɛ oshara ni baanyɛ aba Paulo nɔ lɛ sɛɛ efoko. Beni asafoiatsɛ nukpa lɛ bi Yudafoi lɛ akɛ mɛni hewɔ amɛtutuaa Paulo lɛ, amɛteŋ mɛi komɛi bolɔ kɛfolɔ enaa, ni mɛi komɛi hu bolɔ ekroko. Hoofeemɔ lɛ haaa asafoiatsɛ nukpa lɛ anu nɔ ko nɔ ko shishi. Shihilɛ lɛ mli bawa aahu akɛ Roma asraafoi lɛ wó Paulo kɛje jɛmɛ. Beni eshwɛ fioo ni Roma asraafoi lɛ kɛ Paulo baabote mɔɔ lɛŋ lɛ, ebi asafoiatsɛ nukpa lɛ akɛ: “Miikpao fai, ha mi gbɛ ni mawie matsɔɔ maŋ lɛ.” (Bɔf. 21:39) Asafoiatsɛ nukpa lɛ kpɛlɛ nɔ, ni Paulo kɛ ekãa fã ehemɔkɛyeli lɛ he.\n14, 15. (a) Mɛni Paulo gbala mli etsɔɔ Yudafoi lɛ? (b) Mɛɛ nibii Roma asafoiatsɛ nukpa lɛ fee koni ele nɔ hewɔ ni Yudafoi lɛ amli ewo la waa kɛwo Paulo lɛ?\n14 Paulo je ewiemɔ lɛ shishi akɛ: ‘Nyɛboa minaa ni mibajie nɛɛ toi.’ (Bɔf. 22:1) Paulo kɛ asafo lɛ wie yɛ Hebri wiemɔ mli, ni no ha amɛfee diŋŋ. Etsɔɔ amɛ nɔ hewɔ ni amrɔ nɛɛ eji Kristo sɛɛnyiɛlɔ, ni ekɛ ewiemɔ lɛ lɔgɔɔɔ shi. Paulo kɛ ŋaalee tsu nii ni etsĩ nibii komɛi atã ní kɛ́ Yudafoi lɛ miisumɔ lɛ amɛbaanyɛ amɛyatao mli. Gamaliel ní ehe gbɛ́i waa lɛ anaji anaa atsɔse Paulo yɛ, ni ewa Kristo sɛɛnyiɛlɔi lɛ ayi, ni eeenyɛ efee akɛ mɛi ni boɔ lɛ toi lɛ ateŋ mɛi komɛi le enɛ faŋŋ. Shi beni Paulo yaa Damasko lɛ, Kristo ni atee lɛ shi lɛ jie ehe kpo etsɔɔ lɛ yɛ ninaa mli, ni ekɛ Paulo wie. Mɛi ni fata Paulo he kɛfãa gbɛ lɛ na la kpɛmɔ ko, ni amɛnu gbee ko hu, shi amɛnuuu gbee lɛ shishi. (Bɔf. 9:7; 22:9) Ninaa lɛ ha Paulo shwila, ni no sɛɛ lɛ, mɛi ni fata ehe lɛ mɔ enine mli kɛtee Damasko. Beni amɛshɛ jɛmɛ lɛ, nuu ko ni atsɛ́ɔ lɛ Anania ní Yudafoi ni yɔɔ nakai kpokpaa lɛ nɔ lɛ le lɛ jogbaŋŋ lɛ ha Paulo na nii ekoŋŋ yɛ naakpɛɛ gbɛ nɔ.\n15 Paulo tee nɔ ewie akɛ beni eku esɛɛ eba Yerusalem ekoŋŋ lɛ, Yesu jie ehe kpo etsɔɔ lɛ yɛ sɔlemɔwe lɛ. Enɛ ni ewie lɛ ha Yudafoi lɛ amli fu waa, ni amɛbolɔ akɛ: “Akɛ nɛkɛ gbɔmɔ aje shikpɔŋ lɛ nɔ! ejaakɛ esaaa akɛ ehiɔ jeŋ.” (Bɔf. 22:22) Asafoiatsɛ nukpa lɛ fã ákɛ akɛ Paulo aya mɔɔ lɛŋ, bɔni afee ni akaye lɛ awui. Akɛni asafoiatsɛ nukpa lɛ etswa efai shi akɛ eetao ele nɔ hewɔ ni Yudafoi lɛ amli ewo la waa kɛwo Paulo hewɔ lɛ, efã akɛ aŋɔ kpelebii ayi lɛ kɛtao eyitsoŋ. Shi Paulo kɛ mla naa hegbɛ ni eyɔɔ lɛ tsu nii ni eha amɛle akɛ eji Romanyo. Nakai nɔŋŋ Yehowa jálɔi ni yɔɔ ŋmɛnɛ lɛ kɛ mla naa hegbɛi ni amɛyɔɔ lɛ tsuɔ nii kɛfãa amɛhemɔkɛyeli lɛ he. (Kwɛmɔ akrabatsai ni ji “Roma Mla lɛ kɛ Romabii Lɛ,” ni yɔɔ baafa 184, kɛ “Saji ni Aye yɛ Ŋmɛnɛŋmɛnɛ Beaŋ,” ni yɔɔ baafa 186 lɛ.) Beni asafoiatsɛ nukpa lɛ nu akɛ Romanyo ji Paulo lɛ, eyɔse akɛ esa akɛ etsɔ gbɛ kroko nɔ ele saji ni etaoɔ akɛ ele lɛ. Enɔ jetsɛremɔ lɛ etsɛ́ Akuashɔŋ lɛ, ni ji Yudafoi lɛ asaneyelihe wulu lɛ kpee, ni ekɛ Paulo badamɔ amɛhiɛ.\nSAJI NI AYE YƐ ŊMƐNƐŊMƐNƐ BEAŊ\nYehowa Odasefoi ni yɔɔ ŋmɛnɛŋmɛnɛ beaŋ lɛ kɛ mla naa gbɛjianɔtoi srɔtoi ni yɔɔ lɛ etsu nii kɛwu amɛshi naatsĩi ni akɛbaa amɛshiɛmɔ nitsumɔ lɛ nɔ lɛ, taakɛ bɔfo Paulo fee lɛ. Amɛkɛ hiɛdɔɔ ‘fãa sanekpakpa lɛ he ni amɛmaa nɔ mi yɛ mla naa.’—Fil. 1:7.\nYɛ afi 1920 kɛ afi 1930 afii lɛ amli lɛ, amɔmɔ Odasefoi ohai abɔ akɛni amɛkɛ woji ni akɛkaseɔ Biblia lɛ miiha yɛ shiɛmɔ nitsumɔ lɛ mli lɛ hewɔ. Ákɛ nɔkwɛmɔnɔ lɛ, beni shɛɔ afi 1926 lɛ, no mli lɛ ayɛ saji komekomei 897 yɛ Germany saneyelihei ní kpaako abaaye. Atsɔ̃ maŋsɔ̃ yɛ saji nɛɛ ahe aahu akɛ ehe bahia ni ato nitsumɔhe ni kwɛɔ mla naa saji anɔ yɛ Germany nitsumɔhe nine lɛ. Yɛ afi 1930 afii lɛ amli lɛ, amɔmɔ Odasefoi ohai abɔ yɛ shĩa kɛ shĩa shiɛmɔ nitsumɔ lɛ hewɔ daa afi yɛ United States. Yɛ afi 1936 lɛ, mɛi ni amɔmɔ lɛ ayifalɛ shɛ 1,149. Bɔni afee ni aye abua nyɛmimɛi lɛ yɛ mla naa saji amli lɛ, ato nitsumɔhe ni kwɛɔ mla naa saji anɔ yɛ United States nitsumɔhe nine lɛ. Kɛjɛ afi 1933 kɛyashi afi 1939 lɛ, no mli lɛ ayɛ saji 530 ni kɔɔ Odasefoi ni yɔɔ Romania lɛ ahe ní esa akɛ aye yɛ saneyelihei. Shi Odasefoi lɛ ye kunim yɛ saji lɛ ateŋ babaoo mli beni amɛkɛtee Romania Saneyelihe Wulu lɛ koni asaa aye ekoŋŋ lɛ. Shihilɛi ni tamɔ nakai nɔŋŋ etee nɔ yɛ maji krokomɛi babaoo anɔ.\nKɛ́ Kristofoi kɛ amɛhe wooo maŋkwramɔŋ saji kɛ tai amli yɛ amɛhenilee hewɔ lɛ, akɛ amɛ yeɔ sane. (Yes. 2:2-4; Yoh. 17:14) Shitee-kɛwolɔi folɔɔ amɛnaa yɛ gbɛ ni ejaaa nɔ akɛ amɛji maŋjwalɔi, ni enɛ haa bei komɛi lɛ atsĩɔ amɛnitsumɔ lɛ naa kwraa. Shi yɛ afii ni eho lɛ amli lɛ, nɔyelɔi babaoo ekpɛlɛ nɔ akɛ Yehowa Odasefoi jeee maŋjwalɔi. *\n^ kk. 60 Bɔni afee ni ole mla naa saji ní Yehowa Odasefoi lɛ eye kunim yɛ mli yɛ maji srɔtoi anɔ lɛ he saji babaoo lɛ, kwɛmɔ Jehovah’s Witnesses—Proclaimers of God’s Kingdom wolo lɛ yitso 30 lɛ.\n“Farisifonyo Ji Mi” (Bɔfoi lɛ Asaji 23:1-10)\n16, 17. (a) Tsɔɔmɔ nɔ ni ba beni Paulo kɛ Akuashɔŋ lɛ wie lɛ. (b) Beni ágba Paulo mã lɛ, mɛɛ heshibaa he nɔkwɛmɔnɔ efee?\n16 Beni akɛ Paulo badamɔ Akuashɔŋ lɛ hiɛ lɛ, eje shishi efã enaa akɛ: “Ataamɛi kɛ anyɛmimɛi, mi lɛ, henilee kpakpa sɔŋŋ mikɛba mijeŋ yɛ Nyɔŋmɔ hiɛ kɛbashi ŋmɛnɛ gbi nɛɛ.” (Bɔf. 23:1) Ahaaa etsa ewiemɔ lɛ nɔ. Amaniɛbɔɔ lɛ kɛɛ akɛ: “Shi osɔfonukpa Anania lɛ fã mɛi ni damɔ emasɛi lɛ akɛ ágba enaabu mã.” (Bɔf. 23:2) Mɛɛ hiɛgbeji asane nɛ! Ákɛ aaatsɛ Paulo akɛ amalelɔ beni anuko edaaŋ sane lɛ tsɔɔ hetsɛ̃ kpele ni ayɔɔ kɛha lɛ! Ebɛ naakpɛɛ mɔ akɛ Paulo here nɔ akɛ: “Mã kɛ̃ Nyɔŋmɔ aaagbao, bo gbogbo ni asha he! Otá shi ookojo mi yɛ mla lɛ naa, ni osaa ojeɔ mla lɛ sɛɛ ofãa akɛ ágba mi mã?”—Bɔf. 23:3.\n17 Mɛi komɛi ni damɔ Paulo masɛi lɛ anaa kpɛ amɛhe—jeee yɛ Paulo mã ni agba lɛ hewɔ, shi moŋ yɛ nɔ ni ewie lɛ hewɔ! Amɛbi lɛ akɛ: “Nyɔŋmɔ osɔfonukpa lɛ ojɛɔ nɛɛ?” Hetoo ni Paulo ha amɛ lɛ tsɔɔ akɛ eji mɔ ko ni baa ehe shi ni ebuɔ Mla lɛ hu, ni kulɛ esa akɛ amɛ hu amɛfee nakai nɔŋŋ. Ekɛɛ akɛ: “Anyɛmimɛi, mileee akɛ osɔfonukpa ni; ejaakɛ aŋma akɛ: ‘Kaawie omaŋ onukpa he efɔŋ.’” * (Bɔf. 23:4, 5; 2 Mose 22:28) Agbɛnɛ lɛ, Paulo tsake nɔ ni ekɛ amɛ yaawie lɛ. Akɛni eyoo akɛ Akuashɔŋ lɛ fã kome lɛ Farisifoi ni, ni fã kroko lɛ Sadukifoi ni hewɔ lɛ, ekɛɛ akɛ: “Ataamɛi kɛ anyɛmimɛi, mi lɛ Farisifonyo ji mi kɛ Farisifonyo bi hu; hiɛnɔkamɔ kɛ gbohiiashitee lɛ hewɔ akojoɔ mi nɛɛ.”—Bɔf. 23:6.\nKɛ́ wɔmiishiɛ wɔmiitsɔɔ jamɔi krokomɛi amlibii lɛ, wɔkɛ amɛ susuɔ nibii ni amɛkpɛlɛɔ nɔ lɛ ahe kɛjeɔ shishi, taakɛ Paulo fee lɛ\n18. Mɛni hewɔ Paulo tsɛ́ ehe Farisifonyo lɛ, ni mɛɛ gbɛ nɔ wɔbaanyɛ wɔkɛ mɛi asusu nii ahe yɛ gbɛ ni tamɔ nakai nɔŋŋ nɔ yɛ shihilɛi komɛi amli?\n18 Mɛni hewɔ Paulo tsɛ́ ehe Farisifonyo lɛ? Ejaakɛ “Farisifonyo bi” ji lɛ, ni ejɛ Farisifoi aweku mli. No hewɔ lɛ, mɛi babaoo naa lɛ akɛ eji Farisifonyo. * Shi mɛni hewɔ esa akɛ Paulo atsɛ ehe Farisifonyo be mli ni amɛheee gbohiiashitee amɛyeee lɛ? Amaniɛbɔɔ tsɔɔ akɛ Farisifoi lɛ heɔ amɛyeɔ akɛ kɛ́ gbɔmɔ gbo lɛ esusuma lɛ gbooo, ni akɛ jalɔi asusumai baaba ababla ekoŋŋ. Paulo heee nakai susumɔi lɛ eyeee. Eheɔ gbohiiashitee ni Yesu wie he lɛ eyeɔ. (Yoh. 5:25-29) Ni kɛlɛ, Paulo kɛ Farisifoi lɛ kpãa gbee akɛ wɔsɛɛ lɛ adesai baahi shi ekoŋŋ—shi Sadukifoi ni heee amɛyeee akɛ adesai baahi shi ekoŋŋ wɔsɛɛ lɛ teɔ shi amɛwoɔ enɛ. Kɛ́ wɔmiishiɛ wɔmiitsɔɔ Katolikbii loo Protɛstantbii lɛ wɔbaanyɛ wɔkɛ amɛ asusu nii ahe yɛ gbɛ ni tamɔ nakai nɔŋŋ nɔ. Wɔbaanyɛ wɔkɛɛ amɛ akɛ wɔ hu wɔheɔ Nyɔŋmɔ nɔ wɔyeɔ tamɔ amɛ nɔŋŋ. Eji anɔkwale akɛ, ekolɛ amɛheɔ Triniti lɛ amɛyeɔ, shi wɔ lɛ, wɔheɔ Nyɔŋmɔ ni Biblia lɛ wieɔ ehe lɛ wɔyeɔ. Ni kɛlɛ, wɔkɛ amɛ fɛɛ heɔ wɔyeɔ akɛ Nyɔŋmɔ yɛ.\n19. Mɛni hewɔ Akuashɔŋ lɛ mli gba enyɔ lɛ?\n19 Nɔ ni Paulo wie lɛ ha Akuashɔŋ lɛ mli gba enyɔ. Amaniɛbɔɔ lɛ kɛɛ akɛ: “Bolɔmɔ babaoo bate shi, ni woloŋmalɔi lɛ ni yɔɔ Farisifoi lɛ agbɛfaŋ lɛ te shi ni amɛbé amɛkɛɛ: Wɔnaaa nɔ ko fɔŋ ko yɛ nɛkɛ gbɔmɔ nɛɛ he; shi kɛji aleee nɔ̃ mumɔ ko loo ŋwɛi bɔfo ko kɛ lɛ ewie lɛ,—.” (Bɔf. 23:9) Akɛni Sadukifoi lɛ heee amɛyeee akɛ ŋwɛi bɔfoi yɛ hewɔ lɛ, kɛɛmɔ ni akɛɛ akɛ aleee nɔ̃ ŋwɛi bɔfo ko kɛ Paulo ewie lɛ wo amɛ mli la fe nine! (Kwɛmɔ akrabatsa ni ji “Sadukifoi lɛ kɛ Farisifoi Lɛ,” ni yɔɔ shishigbɛ lɛ.) Hoofeemɔ lɛ mli bawa aahu akɛ Roma asafoiatsɛ nukpa lɛ yashɔ̃ Paulo yɛ amɛdɛŋ ekoŋŋ. (Bɔf. 23:10) Kɛlɛ, enɛ etsɔɔɔ akɛ oshara ko nyɛŋ aba Paulo nɔ dɔŋŋ. Mɛni ba enɔ yɛ no sɛɛ? Wɔbaakase no he nii babaoo yɛ yitso ni nyiɛ sɛɛ lɛ mli.\n^ kk. 6 Akɛni Yudafoi ni etsɔmɔ Kristofoi lɛ ayi fa waa hewɔ lɛ, ekã shi faŋŋ akɛ asafoi babaoo kpeɔ yɛ mɛi ashĩai amli.\n^ kk. 8 Afii fioo komɛi asɛɛ lɛ, bɔfo Paulo ŋma Hebribii awolo lɛ, ni etsɔɔ yɛ mli faŋŋ akɛ kpaŋmɔ hee lɛ nɔ bɛ. Eha efee faŋŋ yɛ nakai wolo lɛ mli akɛ kpaŋmɔ hee lɛ haa kpaŋmɔ momo lɛ bafeɔ nɔ ni be eho. Paulo ha Yudafoi ni etsɔmɔ Kristofoi lɛ odaseyelii ni kɔneɔ mɔ yiŋ ní amɛbaanyɛ amɛkɛtsu nii kɛtsɔɔ mɛi ni maa nɔ mi akɛ Mose Mla lɛ be hoko lɛ nii anaa, ni agbɛnɛ hu ekã shi faŋŋ akɛ niiahesusumɔ ni anyɛɛɛ aje he ŋwane ni Paulo kɛtsu nii lɛ waje Kristofoi lɛ ateŋ mɛi ni maa nɔ mi doo akɛ aye Mose Mla lɛ nɔ lɛ ahemɔkɛyeli.—Heb. 8:7-13.\n^ kk. 11 Woloŋlelɔi kɛɔ akɛ no mli lɛ hii lɛ ewo Nazirnyo feemɔ he shiwoo. (4 Mose 6:1-21) Eji anɔkwale akɛ no mli lɛ Mose Mla ni nakai hii lɛ damɔ nɔ amɛwo shi lɛ be eho. Ni kɛlɛ, ekolɛ Paulo susu akɛ ejeee tɔmɔ akɛ nakai hii lɛ aaaye shi ní amɛwo Yehowa lɛ nɔ. No hewɔ lɛ, ejeee tɔmɔ akɛ eeewo nɔ ni hii lɛ baaha lɛ eha amɛ, ní ekɛ amɛ aya. Wɔleee nɔ̃ shiwoo tuuntu ní eji, shi bɔ fɛɛ bɔ ni ji lɛ, Paulo ekpɛlɛŋ ni akɛ kooloo ashã afɔle (taakɛ Nazirbii lɛ feɔ lɛ), ejaakɛ ele akɛ no ejieŋ hii lɛ ahe eshai kɛyaŋ. Kristo afɔleshãa ni eye emuu lɛ haaa kooloi ni akɛshãa afɔlei lɛ anyɛ ajie eshai kɛya dɔŋŋ. Wɔleee nɔ ni Paulo yafee lɛ he saji fɛɛ fitsofitso, shi wɔbaanyɛ wɔná nɔmimaa akɛ Paulo ekpɛlɛŋ akɛ ebaafee nɔ ko ni teɔ shi ewoɔ ehenilee.\n^ kk. 17 Mɛi komɛi kɛɔ akɛ Paulo enaaa nii jogbaŋŋ, ni no hewɔ eyooo osɔfonukpa lɛ. Loo ekolɛ eshi Yerusalem etsɛ waa, ni no hewɔ lɛ enyɛɛɛ eyoo mɔ ni yeɔ osɔfonukpa agbɛnɛ lɛ. Aloo ekolɛ akɛni mɛi lɛ ayi fa hewɔ lɛ, Paulo nyɛɛɛ ana mɔ tuuntu ni fã akɛ agba lɛ mã lɛ.\n^ kk. 18 Yɛ afi 49 Ŋ.B. beni bɔfoi lɛ kɛ onukpai lɛ susuɔ he kɛji esa akɛ Jeŋmajiaŋbii lɛ aye Mose Mla lɛ nɔ lɛ, awie Kristofoi ni naa ekpe shi lɛ ateŋ mɛi komɛi ahe akɛ ‘amɛjɛ Farisifoi lɛ akuu lɛŋ, ni amɛhé amɛye.’ (Bɔf. 15:5) Ekã shi faŋŋ akɛ abuɔ nakai héyelilɔi lɛ lolo yɛ gbɛ ko nɔ akɛ amɛji Farisifoi abii.\nSADUKIFOI LƐ KƐ FARISIFOI LƐ\nKui srɔtoi enyɔ—Sadukifoi lɛ kɛ Farisifoi lɛ—ji mɛi ni feɔ Akuashɔŋ lɛ, ni Akuashɔŋ nɛɛ ji Yudafoi lɛ asaneyelihe wulu kɛ mɛi ni kwraa Yudafoi amaŋ lɛ. Yinɔsaneŋmalɔ Flavius Josephus ni hi shi yɛ klɛŋklɛŋ afii 100 lɛ mli lɛ tsɔɔ akɛ srɔtofeemɔ titri ni yɔɔ kui enyɔ nɛɛ ateŋ ji akɛ, Farisifoi lɛ bɔ mɔdɛŋ akɛ amɛkɛ blema gbii juji babaoo ayeli afĩ maŋbii lɛ anɔ, shi Sadukifoi lɛ tsɔɔ akɛ esa akɛ afee nibii pɛ ni yɔɔ Mose Mla lɛ mli lɛ. Kui enyɔ lɛ fee ekome kɛte shi amɛwo Yesu.\nEtamɔ nɔ ni tsakpaa ni yɔɔ gbagbalii kã Sadukifoi ní ekpɛlɛɛɛ tsakemɔ ko kwraa nɔ lɛ kɛ osɔfoyeli lɛ teŋ, ni ákɛ Hana kɛ Kaiafa ni amɛ fɛɛ amɛsɔmɔ pɛŋ akɛ osɔfonukpai lɛ ji kuu ni yɔɔ hewalɛ waa nɛɛ mli bii. (Bɔf. 5:17) Shi Josephus kɛɛ akɛ nibii ni kuu nɛɛ tsɔɔ lɛ “kɔneɔ niiatsɛmɛi pɛ ayiŋ.”\nYɛ gbɛ kroko nɔ lɛ, Farisifoi lɛ yɛ maŋbii foji lɛ anɔ hewalɛ waa. Ni kɛlɛ, amɛsusumɔi ni amɛkɛfĩ maŋbii lɛ anɔ, ní eko ji akɛ esa akɛ aye nibii ni esa akɛ afee yɛ kusum naa kɛha hetsemɔ lɛ anɔ fitsofitso lɛ, ha Mla lɛ nɔ yeli batsɔ jatsu kɛha maŋbii lɛ. Sadukifoi lɛ ahemɔkɛyeli yɛ srɔto yɛ Farisifoi lɛ anɔ̃ he, ejaakɛ Farisifoi lɛ tsɔɔ akɛ Nyɔŋmɔ etsɔ hiɛ eto nɔ fɛɛ nɔ ni baaba lɛ he gbɛjianɔ momo, ni amɛheɔ amɛyeɔ hu akɛ kɛ́ gbɔmɔ gbo lɛ, susuma lɛ gbooo shi moŋ ajuroɔ lɛ loo agbalaa etoi yɛ nibii ni efee lɛ ahewɔ.